Wabak kembali ke Wuhan?

BEIJING: Sebulan selepas berjaya membendung penularan wabak Covid-19, China pada Isnin melaporkan kluster baharu jangkitan di pusat pandemik, Wuhan dengan beberapa bandar di bahagian Timur Laut dikenakan perintah berkurung.

Kes berkenaan menambah kebimbangan bahawa China mungkin menghadapi gelombang jangkitan baharu, lebih-lebih lagi sekatan terus dilonggarkan di beberapa bahagian lain di negara itu.

Lima jangkitan baharu disahkan di daerah kediaman di Wuhan yang berasal daripada lokasi perintah berkurung empat minggu lalu, selepas jumlah kes jangkitan dilaporkan menurun.

Pihak berkuasa turut mengeluarkan arahan supaya orang ramai tinggal di rumah dan larangan perjalanan di Shulan, iaitu bandar dengan sekitar 670,000 penduduk di timur laut China, selepas tiga jangkitan baharu disahkan di kawasan terbabit.

Jangkitan kes pertama kali muncul akhir tahun lalu yang melanda Wuhan dan sekitar wilayah Hubei yang mengorbankan ribuan orang dan ramai yang jatuh sakit.

Pihak berkuasa di Wuhan mengenakan sekatan perjalanan dan pergerakan, di mana langkah itu dilihat usaha yang berjaya untuk membendung wabak berkenaan.

Perintah berkurung dilonggarkan dalam beberapa minggu kebelakangan ini kerana para pegawai berkata penyakit itu berjaya terkawal, di mana perjalanan keluar masuk bandar turut dibenarkan.

Bagaimanapun dua hari lalu, pihak berkuasa mengakui seorang disahkan positif jangkitan Covid-19 di Wuhan, diikuti dengan lima lagi pada semalam.

Pihak berkuasa tempatan berkata, semua kes baharu berasal daripada kawasan kediaman yang sama, kebanyakannya membabitkan orang tua, manakala seorang pegawai dari daerah terbabit dilaporkan dipecat berikutan usaha mengekang penyebaran virus yang tidak mencukupi.

Terdapat 11 kes jangkitan baharu tidak bergejala yang dilaporkan di wilayah Hubei.

China merekodkan kes jangkitan Covid-19 yang menunjukkan tanda bergejala dan tidak bergejala.

Di tengah-tengah amaran keras dikeluarkan terhadap bahaya gelombang baharu selepas beberapa minggu kes menurun, jangkitan kes tempatan pula menular di Shulan.

Menurut stesen televisyen CCTV, operasi pengangkutan awam dan teksi serta kereta api yang meninggalkan bandar itu digantung dengan Daerah Jilin meningkatkan amaran kecemasan ke tahap tertinggi. – AFP

See author's posts


GPS prihatin kebajikan rakyat Sarawak

KOTA SAMARAHAN: Kerajaan Gabungan Parti Sarawak (GPS) prihatin terhadap kebajikan rakyat mulai seseorang itu lahir sehingga ke liang lahad.

Ketua Wanita Parti Pesaka Bumiputera Bersatu (PBB), Dato’ Sri Fatimah Abdullah berkata, ini menjadikan GPS sebuah parti paling terbaik berbanding parti lain di Malaysia.

“Hal ini terbukti dengan bermacam-macam keistimewaan yang disalurkan oleh GPS untuk rakyat negeri ini.

“Antaranya Endowment Fund Sarawak (EFS), Bantuan Ibu Bersalin, Geran Institusi Pendidikan AwaI Kanak-kanak, Kenyalang Gold Card (KGC), Bantuan Ihsan Kematian dan Bantuan Khas Pesakit Buah Pinggang,” katanya.

Beliau berkata demikian ketika menghadiri Program Sarawak Kita Empun N15 Asajaya di Dewan Suarah Kota Samarahan, semalam.

Tambahnya, betapa bertuahnya rakyat Sarawak kerana mempunyai parti GPS.

“Apabila kerajaan terdahulu iaitu Pakatan Harapan (PH) menerajui peringkat persekutuan, banyak perkara yang menyusahkan rakyat Sarawak.

“Selama 22 bulan memegang Malaysia, mereka (PH) telah gagal, tetapi GPS yang menyelamatkan negara Malaysia,” ujarnya.

Jelasnya, apabila GPS membuat manifesto, perkara yang dijanjikan itu akan benar-benar berlaku dan ditepati malangnya PH hanya pandai berkata-kata, hanya manis di mulut.

“Kepada rakyat Sarawak, mari kita bangkit dan jangan ulang perkara sama,” tegasnya.

Oleh Nur Ain Otsman

See author's posts


Malaysia kekal berdaya saing

KUALA LUMPUR: Malaysia kekal berdaya saing meskipun berdepan pandemik Covid-19 dan berkembang maju sebagai satu daripada negara pembuatan utama global menerusi penggunaan teknologi Industri 4.0, kata Lembaga Pembangunan Pelaburan Malaysia  (MIDA).

Ketua Pegawai Eksekutifnya, Datuk Azman Mahmud berkata, struktur ekonomi negara yang pelbagai dan sokongan berterusan daripada kerajaan dalam mengimbangi kesihatan dan mata pencarian rakyat, menyokong momentum pertumbuhan kapasiti perindustrian Malaysia.

“Bagi mengekalkan kelebihan daya saing kita, keperluan untuk mentransformasikan ekonomi Malaysia menerusi pemerkasaan digital bukan lagi merupakan satu pilihan. Pendigitalan penting kepada ketahanan perniagaan kita pada masa depan,” katanya pada sesi webinar yang dihoskan oleh SEMI Southeast Asia, baru-baru ini.

SEMI Southeast Asia adalah organisasi yang mewakili perniagaan reka bentuk dan pembuatan elektronik.

Bagi mencapai matlamat ini, MIDA telah mengambil langkah proaktif untuk menerapkan inisiatif inovatif dengan memperkenalkan Malaysia’s Lighthouse Project, satu konsep syarikat pemodelan yang telah menerapkan pembuatan digital dan globalisasi 4.0 dalam model perniagaan dan keseluruhan rantaian bekalan mereka.

Syarikat, kata Azman, perlu mengambil peluang untuk memanfaatkan asas kukuh Malaysia yang termasuk ekosistem prasarana dan perniagaan elektrik dan elektronik (E&E) yang dibangunkan sejak 50 tahun lepas.

Sementara itu, Presiden SEMI Southeast Asia Bee Bee Ng berkata landskap E&E Malaysia dijangka terus kukuh pada bulan yang akan datang.

Landskap E&E di Malaysia akan disokong oleh peluang besar yang ditawarkan industri terutamanya dengan peningkatan trend bekerja dari rumah, pembelajaran maya dan e-dagang, katanya.

“Kami menjangkakan landskap E&E di Malaysia stabil dalam bulan akan datang, disokong oleh permintaan terhadap keupayaan pembuatan pintar, automasi dan inovasu teknologi.

“Menjadikan SEMICON Southeast Asia 2020 sebagai platform maya merupakan sebahagian daripada komitmen kami kepada kesihatan dan keselamatan ahli-ahli kami, pempamer, pengunjung dan kakitangan kami,” kata Ng semasa webinar itu.

Beliau berkata pasaran semikonduktor global menunjukkan petanda awal daya tahan berdepan dengan kegawatan ekonomi yang disebabkan oleh pandemik Covid-19.

Sebahagian daripada kekuatan ini, katanya, datang daripada ciri-ciri industri itu sendiri yang memainkan peranan dalam mengembangkan sektor penting lain seperti penjagaan kesihatan, automotif dan runcit.

Ng berkata, walaupun semasa tempoh sukar yang belum pernah terjadi sebelum ini, menghubungkan pemain industri, terutamanya perusahaan kecil dan sederhana (PKS) terus menjadi agenda penting, ketika mereka menumpukan untuk terus menjadi kreatif dan menyesuaikan diri dengan keadaan semasa bagi berdepan landskap ini.

SEMI Southeast Asia akan menganjurkan SEMICON Southeast Asia 2020 maya dari 20 hingga 23 Julai tahun ini di SEMICON West 2020 dengan pemimpin industri dan pakar membincangkan trend terkini, pembangunan dan inovasi di Pavilion Asia Tenggara.

Acara dalam talian itu akan diteruskan dari 10 hingga 21 Ogos, 2020, dengan webinar teknikal menumpukan kepada topik seperti pembuatan mampan dan pembungkusan canggih.- Bernama

See author's posts


CHERPAN LALAU PENDIAU Besai Batang Ubi: Mit Chabi Padi

Tusun Ketiga

“OOO, agi gerah!” ku Pelanduk sambil ketawa ringik-ringik.

“Manah!” ku Tekura sambil nganggut-nganggutka pala. “Uji alit baru lubang bur nya ngena abuk kayu ngambika iya enda regian dipeda.”

Pelanduk lalu melali lubang bur ngena abuk kayu bekau bur. Lalu tudung iya ngena daun mati. Nadai berupai mimit sentang lubang bur.

Tekura lalu ngajar Pelanduk pasal langkah ke patut dibantaika iya lebuh beruji pagi siti.

“Lebuh beruji pagila, nuan mesti minta diri kepenudi bendar ngambi gintir. Lebuh Raja ngangauka nama nuan, nuan lalu mansang ke mua, Sambi. Datai di mua, nuan mesti muka sembah, nyembah Raja Besai. Abis sembah, anang guai dulu belabuh. Nuan mesti mantaika puchau…”

“Nadai aku tu nemu puchau. Sambi, tak mayuh penumbuh,” timbal Pelanduk, nyelepak jaku ajar Tekura.

“Eh, ukai pedis nyebut puchau ‘berangan balut’!” tampung Tekura. “Dinga nuan puchau tu dih:

Hai, gerasi langit, gerasi bukit, gerasi tanah, gerasi tasik!

Datai kitu nulung, mandung aku.

Asuh darah aku nyadi kah

Urat aku nyadi kawat

Tulang kaki aku nyadi besi

Poooo!!!

Jam muchau, nuan mesti murus-murus lengan enggau betis. Apus leka puchau, lalu tempap nuan dada diri tiga kali. Lepas nya, baru nuan belangkah. Engkechit. Terus nerajang bandir.”

Nagun-nagun pala Pelanduk, ngauka ajar Tekura. Udah lubang bur sikap, udah ajar Tekura sikap, baru Pelanduk seduai Tekura bejalai baru ninggalka midan penguji. Seduai lesap ke dalam babas. Pelanduk limpang ngiga buah enggau sekeda leka kayu ke empa. Tekura pen baka nya mega, berampas ngeriting daun riang ke empa.

Tawas hari siti, bala jelu, nyengkaum sida ke deka enggau beruji, pen nyau natai-menatai ba pun keladan. Babas bekeserap, kayu bekeguyat laban bala jelu ke ngemayuh-mayuh nya begempuru dia. Lalu bala burung enggau bala ular enggau semua jelu ke bisi nemu rita, mega bisi datai, laban keran deka nemu bagi jelu ke nyulut gagah ari semua jelu.

Iya mih mata panas nyauka tengan tinggi, bala jelu lalu bediri magang, nabi penatai Raja Seliman. Raja nya beempuka tanggung pengawa ke nyiri jelu ke pemadu gagah ba pengujung pekit nya. Iya lalu duduk ba tempangan penyau, endang penuduk iya sehari dulu ari nya.

Udah semua jelu diau jenuh, Raja Seliman merintah pekit berengkah. Pelanduk dulu dipinta iya mungas menalan.

“Pelanduk, nuan mungas menalan. Bantaika pengagah nuan!” perintah Raja Seliman, ke benyawa rap-rap. Datai ke tanah nyau berasai begegar laban rap nyawa iya.

“Enda ulih aku mungkal kelang, Raja Besai,” saut Pelanduk tekala nya.

“Lapa??” tanya Raja, nerengak.

“Ketegal ari mimpi, Raja Besai. Ba kenyap aku dimalam, Apai madahka, semua pejuru kami Pelanduk mali dulu dalam semua bansa pekit. Dudi bendar, tau!”

Raja Seliman murus-murus gumis aja, tang enda pansut jaku. Lepas nya, baru iya ngangauka Sawa pansut ke midan. Sawa enda beleman, lalu pansut ke midan.

“Ingat!” ku Raja Seliman. “Tuju pekit tu iya nya ningkar, tauka ningkil, tauka, ngebuska bandir keladan nya. Kita semina tau numbit, tauka nerajang, tauka numpu bandir nya ngena kaki, tauka, ngentung ngena pala.”

RAJA SELIMAN NGANGAUKA REMAUNG

Sawa besedia. Tubuh iya dulu diterikika iya. Nama agi dih, ngenying besenggal-senggal bingkul isi Sawa, baka buah petai peku. Baru iya ngatur sengkilung. Iya ngesaika diri ari sengkilung. Baru pala iya ngua enggau naka penguat, ngentung bandir keladan. Bedegum bandir kena entung, tang nadai puri mimit. Ga semuti ngasuh utai peda tudah Sawa bechut-lut. Nyauka bulih setengah batang ruku tudah Sawa tak nejui jenuh, natka pemedis pala. Udah nya, baru iya dapat mupuk ngelantar pulai ke tisau midan. Enda alah mih nya, ku ati Sawa.

Nangkanka Sawa, Raja Seliman ngangauka Remaung. Ada merejuk Remaung ke mua. Iya lalu mantaika ikas pengering diri numbit bandir keladan. Nyau segum-segum bandir nya ditumbit Remaung, nadai ga nya puri. Kulit kayu nya ke bisi rajai ukai ketegal kena laban tumbit, tang nyau dikeramak Remaung, alai iya mantupka pemedis ati diri ke enda tetingkarka bandir.

Badak nangkanka Remaung. Tumbit Badak ukai main penguat, nyau pechah magang kulit kayu keladan seengkapan tumbit iya ke terengkah. Tang enda ga tetingkilka bandir kayu nya.

“Uji aku ga, Tuan Raja,” pinta Chemaru, ke luntap-luntap mansang ke tengah midan.

“Ujika dia mih!” saut Raja Seliman. Iya masih duduk jangah-jangah ba tempangan penyau.

Lalu angkat belambai Chemaru, terus nerajang bandir keladan. Terajang iya kuat agi ari enggi Badak. Kulit keladan bisi pechah, lalu daun keladan bepuluh lambar pen bisi mega gugur ke tanah. End alah ga bandir keladan nya ditingkarka Chemaru

“Bah, Gajah, gintir nuan tu!” ku kangau Raja.

Tak lalu ditebahka Gajah nyawa. Nama kenu, nyau munyi nyawa terumpit ke beratus iti bereta disepu, empa penginggar nyawa gajah. Pansut iya ke tengah midan. Biauka iya belalai dikena mansutka isin. Lalu entakka iya kaki. Nyau berenyang asai tanah dientak Gajah. Nya baru Gajah beruntu belanda surut. Tak lalu ditumbit iya bandir ngena kaki belakang. Tumbit. Tumbit. Tumbit! Bandir ngenying degum-degum. Kulit kayu teperanchit kia-kia. Daun keladan mayuh gugur. Rangkang enggau sekeda dan keladan ke jelan pemesai patah, ruyak, lalu beketepak labuh ke tanah. Nyadi bandir keladan dianti tingkar, enda ga nya tingkar.

“Nah, Punggal!” ku Chemaru nganu Badak, “enti tua tu udah enda ulih ningkarka bandir nya, orang bukai pen, enda mih nya alah! Ti agi tulang makai asi, bisi pen belebih, mimit aja mih ari pangan, Punggal!”

“Sigi pia, aa!” saut Badak sesetengah demuh.

Tak lama Gajah nyeling Chemaru, ninga sindir siku nya. Bisi-bisi ati iya deka bejamah, nyau ngerunding Raja Seliman ke bisi dia.

“Naka ulih aku mih nya, Raja Besai,” ku Gajah, lalu meremi nyembah Raja.

Betampung …

Oleh PINSIL SARATOK

See author's posts


Wan Junaidi hadir beri sokongan kepada Nancy, dicabar AMANAH dan Bebas

KUCHING: Dato Sri Nancy Shukri yang beralih ke Parlimen Santubong dicabar calon Parti Amanah Negara (AMANAH) dan Bebas pada Pilihan Raya Umum ke-15 (PRU-15) kali ini.

Dua pencabarnya ialah Mohammad Zain Peli mewakili AMANAH dari gabungan Pakatan Harapan (PH) dan calon Bebas, Affendi Jeman.

Pegawai Pengurus Pilihan Raya Parlimen Santubong, Sophi Jebal mengumumkan penerimaan tiga calon itu pada 11.06 pagi tadi.

Nancy (GPS-PBB) calon terawal tiba di pusat penamaan calon di Dewan Sri Merpati kira-kira 7.15 pagi bersama penyokong Rosmah Zaini dan pencadang Azizul Annuar Adenan.

Lebih 500 penyokong GPS hadir untuk memberi sokongan termasuk penyandang kerusi Parlimen Santubong, Dato Sri Wan Junaidi Tuanku Jaafar yang mengundur diri secara sukarela.

Pada masa sama, Premier Sarawak, Datuk Patinggi Tan Sri Abang Johari Tun Openg turut hadir memberi sokongan kepada Nancy.

Hadir sama, Ahli Dewan Undangan Negeri (ADUN) Pantai Damai, Datuk Dr. Abdul Rahman Junaidi dan ADUN Demak Baru, Hazland Abang Hipni.

Selepas itu, pada 8.18 pagi calon AMANAH, Mohamad Zain Peli tiba bersama penyokong Zainudin Rayak dan pencadang Yunus Rabuan.

Pada 8.55 pagi calon BEBAS, Affendi tiba bersama penyokong iaitu Salmi Bujang dan pencadang, Dayang Roshaima Hassimsa.

Sebelum ini, Affendi dikatakan pernah menjadi pengerusi penaja Umno Sarawak, selain pernah menawarkan diri untuk menjadi Pengerusi Parti Pribumi Bersatu Malaysia (Bersatu) pada 2019.

Pada PRU-14 pada 2018, Wan Junaidi menewaskan calon lawan daripada PH, Mohamad Fidzuan Zaidi dalam pertarungan satu lawan satu di kerusi majoriti Melayu yang mempunyai lebih 45,600 pengundi dan menang majoriti 19,485 undi.

See author's posts


Misi wajib menang menentang Indonesia

SKUAD Harimau Malaya tiada pilihan lain selain perlu meraih tiga mata penuh menentang Indonesia pada aksi terakhir Kumpulan B bagi menjamin peluang menempah slot ke separuh akhir Piala AFF 2020 di Singapura, Ahad ini.

Ketua jurulatih Tan Cheng Hoe mengingatkan anak buahnya tugas getir bakal menanti mereka untuk merobek gawang Indonesia kerana pasukan lawan hanya memerlukan satu mata untuk layak ke peringkat seterusnya, dan dijangka bermain dengan corak bertahan seperti ditampilkan ketika terikat tanpa jaringan bertemu juara bertahan, Vietnam, malam kelmarin.

Cheng Hoe juga menuntut barisan pemainnya agar percaya antara satu sama lain selain mempunyai corak pemikiran positif untuk melakar kemenangan ke atas musuh tradisi itu pada aksi hidup mati di Stadium Nasional Singapura.

“Apa yang penting, kita kena turun padang dengan ‘mood’ serta persediaan terbaik menghadapi Indonesia kerana mereka perlu seri sahaja menentang kita,” katanya pada sidang media dalam talian semalam.

Beliau juga mahu anak buahnya segera menyesuaikan diri dengan situasi perlawanan terutamanya dari segi taktikal kerana skuad Garuda juga mampu bermain secara menyerang berdasarkan persembahan dalam dua perlawanan awal menyaksikan mereka menang 4-2 ke atas Kemboja sebelum membelasah Laos 5-1.

Walaupun Indonesia dilihat mempunyai kelebihan dari segi barisan pemain muda yang ternyata bersemangat tinggi dan mempunyai kepantasan, Cheng Hoe menggesa pemainnya agar tidak berfikiran negatif dan mahu mereka bekerja keras selain merantai pergerakan lawan terutama ketika berdepan serangan balas.

Pengendali berusia 53 tahun itu turut memaklumkan telah bertemu dengan pemain dari kelab Denmark, Midtjylland FC Dion Cools, yang baru tiba di Singapura pagi ini dan menyatakan tonggak pertahanan itu mempunyai motivasi tinggi untuk membantu Malaysia menentang Indonesia.

Mengenai status terkini Muhammad Akhyar Abdul Rashid yang disahkan positif Covid-19 baru-baru ini, Cheng Hoe menjangkakan pemain sayap itu akan menamatkan tempoh kuarantin esok dan dijadual menyertai semula latihan pada sesi tengah hari manakala seorang lagi pemain, Junior Eldstal yang disisihkan akibat kecederaan juga bakal sembuh dalam masa tiga hari.

Beliau mengesahkan kapten, Mohamad Aidil Zafuan Abd Radzak serta gandingannya, Shahrul Mohd Saad, yang mengemudi benteng pertahanan tengah negara tidak sempat pulih daripada kecederaan menjelang pertemuan Ahad ini dan akan menilai tahap kecederaan mereka sekiranya skuad kebangsaa berjaya layak ke separuh akhir.

Sementara itu, Cheng Hoe memberitahu mental Muhammad Safawi Rasid dalam keadaan terbaik dan tidak terganggu dengan tindakan penyokong Indonesia yang mula ‘menyerang’ dan ‘mengecam’ beliau dalam laman sosial Instagramnya menjelang aksi genting itu.

Biarpun berkongsi tujuh mata dengan Vietnam, Indonesia kekal mendahului Kumpulan B dengan kelebihan jaringan, manakala Malaysia di tempat ketiga dengan enam mata, Kemboja (3 mata) dan Laos di tangga terbawah, tanpa sebarang mata. Perlawanan Indonesia bertemu Malaysia akan berlangsung pada 8.30 malam manakala Vietnam pula akan menentang Kemboja di Stadium Bishan, juga pada waktu yang sama.- Bernama

See author's posts


Iran lancar satelit ‘Zol Janah’

TEHRAN: Iran berjaya melancarkan satelit ‘Zol Janah’ ke angkasa lepas, kata jurucakap Pertubuhan Aeroangkasa Ahmad Hosseini pada Isnin.

Pelancaran satelit penyelidikan itu julung kalinya menggunakan roket pembawa dilengkapi teknologi enjin bahan api pepejal paling berkuasa, lapor Agensi Berita Iran (IRNA).

Satu kejayaan utama daripada pelancaran itu, Iran kini berjaya menghasilkan enjin bahan api padat paling berkuasa dengan kekuatan meluncur melebihi 750 tan, katanya.

Beliau berkata, pengurangan kos, meningkatkan kelajuan dan kemampuan pelancaran menggunakan platform mudah alih adalah antara ciri utama pembawa satelit ‘Zol Janah’.

Terdahulu, Menteri Pertahanan Brigadier Jeneral Amir Hatami dalam ucapannya sempena Hari Teknologi Angkasa Negara berkata, Iran bejaya membuktikan kemampuan dalam menguasai sains dan teknologi canggih. – Bernama

See author's posts


GPS lancar manifesto Ahad ini

AZREEN KERIA

KUCHING: Gabungan Parti Sarawak (GPS) akan melancarkan manifesto untuk Pilihan Raya Umum Ke-15 (PRU-15) Ahad, 6 November, sehari selepas penamaan calon Sabtu ini.

Pengerusi GPS, Datuk Patinggi Tan Sri Abang Johari Tun Openg berkata, GPS akan bertanding berasaskan satu perjuangan bertemakan ‘Utamakan Sarawak’ (Sarawak First).

Abang Johari berkata demikian pada sidang media selepas menyerahkan watikah kepada 31 calon GPS di Ibu Pejabat Parti Pesaka Bumiputera Bersatu (PBB) di Jalan Bako, Petra Jaya di sini pagi ini.

Sebelum ini, Abang Johari membayangkan manifesto itu akan bertunjangkan ke arah wawasan 2030 dalam membangunkan pendidikan dan sosioekonomi rakyat ke tahap yang lebih tinggi.

Menurut Premier Sarawak, meskipun beberapa tuntutan di bawah Perjanjian Malaysia 1963 (MA63) sudah dipenuhi, ia adalah permulaan kepada strategi bagi memastikan masa depan negeri ini terjamin untuk jangka panjang.

GPS yang dianggotai Parti Pesaka Bumiputera Bersatu (PBB), Parti Rakyat Sarawak Bersatu (SUPP), Parti Rakyat Sarawak (PRS) dan Parti Demokratik Progresif (PDP) yang keluar dari Barisan Nasional (BN) pada 2018, selepas PRU-14.

GPS membentuk kerajaan negeri selepas menang besar pada Pilihan Raya Negeri ke-12, Disember 2021.

See author's posts


Cuti Aidiladha, KPM belum ada keputusan

GEORGE TOWN: Kementerian Pendidikan (KPM) masih belum membuat keputusan mengenai cadangan pemberian cuti khas sempena Aidiladha yang jatuh pada minggu persekolahan berikutan perubahan Takwim Persekolahan 2020.

Timbalan Menteri Pendidikan I Datuk Dr Mah Hang Soon berkata, KPM akan mengumumkan perkara itu kepada semua pihak jika terdapat sebarang keputusan mengenai keperluan untuk meminda cuti perayaan tersebut.

“Setakat ini, tiada perkembangan mengenai perkara itu,” katanya kepada pemberita selepas mengadakan lawatan kerja ke Sekolah Menengah Kebangsaan Raja Tun Uda, Bayan Baru dekat sini semalam.

Sebelum ini, terdapat beberapa pihak seperti Kesatuan Perkhidmatan Perguruan Kebangsaan Semenanjung Malaysia (NUTP), Kongres Kesatuan Pekerja-pekerja Dalam Perkhidmatan Awam (Cuepacs) dan beberapa pertubuhan bukan kerajaan (NGO) memohon KPM supaya mempertimbangkan semula tarikh cuti persekolahan sempena Aidiladha pada 31 Julai ini.

NUTP mencadangkan agar diberi peruntukan cuti khas oleh KPM pada 30 Julai dan cuti pelepasan oleh Pejabat Pendaftar Negeri pada 29 Julai dan 3 Ogos ini sebagai memberi peluang kepada orang ramai menyambut perayaan itu di kampung halaman masing-masing.

Pengumuman takwim akademik yang baharu oleh KPM menyaksikan cuti sekolah bagi perayaan Aidiladha telah dipendekkan kepada dua hari iaitu pada 31 Julai dan 1 Ogos. – Bernama

See author's posts


Diperluas ke lebih 600 kawasan

KUALA LUMPUR: Program Jualan Lebih Murah Keluarga Malaysia akan  dilaksanakan mulai bulan hadapan hingga akhir tahun ini dengan tawaran barang keperluan yang dijual dengan harga lebih rendah berbanding Program Jualan Keluarga Malaysia (PJKM) sebelum ini.

Pengerusi Pasukan Khas Jihad Tangani Inflasi Tan Sri Annuar Musa berkata program jualan yang akan melibatkan lima kementerian itu juga diperluaskan ke 613 kawasan seluruh negara berbanding 222 kawasan sebelum ini.

“Manakala kekerapannya, jika sebelum ini ia dijalankan dua kali sebulan tetapi kali ini ia akan dilaksanakan sebanyak empat kali sebulan melibatkan 2,400 premis terpilih,” katanya dalam sidang media selepas mempengerusikan Mesyuarat Pasukan Khas Jihad Tangani Inflasi di Bangunan Parlimen di sini semalam.

Annuar yang juga Menteri Komunikasi dan Multimedia berkata empat lagi kementerian akan menyertai  Kementerian Perdagangan Dalam Negeri dan Hal Ehwal Penngguna (KPDNHEP) bagi pelaksanaan program ini iaitu Kementerian Pertanian dan Industri Makanan, Kementerian Pembangunan Luar Bandar, Kementerian Pembangunan Usahawan dan Koperasi dan Kementerian Wilayah Persekutuan.

Katanya program ini akan menumpukan penjualan produk utama seperti telur, ayam dan minyak masak dengan harga sehingga 20 peratus lebih rendah berbanding harga pasaran.

Sementara itu, Annuar berkata bagi program kali ini, kerjasama diperluaskan dengan lebih banyak kedai-kedai atau premis lebih kecil termasuk kedai koperasi dan difokuskan kepada produk keperluan rakyat.

Selain itu katanya, ia akan melibatkan penyertaan pemimpin tempatan termasuk wakil rakyat yang akan membantu memilih lokasi dan publisiti program.

“KIta jangka dalam masa lima bulan pelaksanaan ia akan melibatkan peruntukan sebanyak RM80 juta dan menjadi harapan pasukan khas ini, agar lebih banyak premis dan peniaga bersedia bersama menyediakan harga barangan lebih murah untuk rakyat,”katanya.

Memperincikan mengenai hasil PJKM Fasa 1, Annuar berkata hasil laporan daripada KDNHEP, lebih 2,000 program telah dilaksanakan melibatkan perbelanjaan RM12 juta.

“Tekanan harga barang realiti yang kita sedang tangani, jadi kita fikirkan bagaimana program jualan ini dapat diperkenalkan dengan lebih meluas dan berkesan lagi,” katanya sambil menzahirkan ucapan terima kasih kepada KPDNHEP atas komitmen melaksanakan program jualan itu. – Bernama

See author's posts


Qatar enggan ikut jejak langkah UAE, Bahrain

DOHA: Seorang pegawai tertinggi Qatar menegaskan bahawa Doha tidak akan mengikut jejak langkah dua negara jirannya iaitu Emiriah Arab Bersatu (UAE) dan Bahrain yang memulihkan hubungan dengan Israel selagi tiada pendekatan diambil bagi menyelesaikan isu Palestin.

“Memulihkan hubungan dengan Israel bukan cara terbaik untuk tamatkan konflik berpanjangan di Asia Barat.

“Sepatutnya dunia perlu membuka mata untuk membantu rakyat Palestin yang hidup tanpa negara atau lebih tepat lagi dijajah Israel,” kata jurucakap Kementerian Luar, Lolwah Rashid al-Khater.

Sementara itu, Pakistan yang memiliki populasi umat Islam kedua terbanyak di Asia Selatan turut menolak untuk menjalinkan hubungan diplomatik dengan negara Yahudi itu.

“Jika satu dunia mahu mengiktiraf Israel, silakan. Islamabad tidak akan berbuat demikian,” ujar Perdana Menteri Imran Khan. – AFP

See author's posts


DUN Kuala Rajang agih dana RM200,000

SARIKEI: SEJUMLAH RM200,000 dana untuk aktiviti tahunan diagihkan kepada seramai 119 penerima terdiri daripada Ketua Masyarakat dan Ketua Kaum (KMKK) serta Persatuan Ibu Bapa dan Guru (PIBG) di Zon Sarikei untuk kawasan Dewan Undangan Negeri (DUN) Kuala Rajang.

Menteri Muda Perancangan Bandar, Pentadbiran Tanah dan Alam Sekitar yang juga merupakan Ahli Dewan Undangan Negeri (ADUN) Kuala Rajang, Datu Len Talif Salleh berkata, geran pembangunan kecil luar bandar (MRP) yang diagihkan tersebut adalah dana untuk mengadakan aktiviti-aktiviti tahunan di kampung dan rumah panjang.

“Hari ini (kelmarin) saya tunaikan janji untuk memberi dana kepada KMKK dan PIBG untuk mereka mengadakan aktiviti-aktiviti tahunan di kampung dan rumah panjang sempena Hari Raya Aidilfitri dan Gawai Dayak.

“Oleh itu,saya mengucapkan terima kasih kepada mereka kerana dapat hadir ke majlis penyerahan dana aktiviti tahunan ini.

“Dari segi jumlah peruntukan dana yang kita agihkan hari ini ialah berjumlah kira-kira RM200,000 bagi mereka menjalankan aktiviti mengikut prosedur operasi standard (SOP) yang ada di rumah panjang dan kampung masing-masing,” katanya ketika ditemui pemberita, petang kelmarin di Dewan Sri Nyelong selepas menyerahkan dana tersebut di Majlis Penyerahan Dana Aktiviti Tahunan.

Tambahnya, beliau berharap KMKK dapat menjalankan tugas dan tanggungjawab mereka sebagai pemimpin di peringkat akar umbi untuk menterjemahkan polisi-polisi kerajaan dan juga meneruskan aktiviti-aktiviti bagi merapatkan lagi warga tempatan di kawasan masing-masing.

“Maklumlah dalam keadaan politik hari ini memang banyak dugaan dan cabaran.

“Jadi harapan kita supaya KMKK dapat menjadi pemimpin di peringkat akar umbi yang sentiasa berhubung dan menerangkan polisi-polisi kerajaan bagi mengelakkan mereka terpengaruh dengan berita-berita palsu di laman sosial dan khabar angin yang tidak benar berkenaan kerajaan di sekitar mereka,” ujarnya.

Mengulas berkenaan dengan lawatan Ketua Menteri, Datuk Patinggi Abang Johari Tun Openg ke Sarikei pada 23 Jun ini, Datu Len berkata, Mesyuarat Penyelarasan Pembangunan Negeri (SDCCM) pada hari berkenaant telah dijadualkan tiga bulan lepas tetapi oleh kerana pelaksanaan Perintah Kawalan Pergerakan (PKP), mesyuarat ditangguhkan ke tarikh berkenaan.

“Jadi, 23 Jun ini merupakan rutin Ketua Menteri untuk mengadakan mesyuarat tersebut.

“Sebelum PKP, mesyuarat ini dijalankan di Sri Aman. Sepatutnya kita mengadakan mesyuarat ini pada Mac lalu.

“Alhamdulillah, kita akan mengadakan mesyuarat ini akan dipengerusikan oleh Ketua Menteri  berkaitan melihat perkembangan projek yang sudah dirancang dan masih dalam pelaksanaan,” katanya lagi.

Turut hadir Timbalan Residen Sarikei, Abang Porkan Abang Budiman dan Pegawai Daerah Sarikei, Christopher Ranggau Unting.

See author's posts


Tradisi amal kebajikan 41 tahun diteruskan

KUCHING: Genap 41 tahun hari ini sejak 1982, Perbadanan Kemajuan Perusahaan Kayu Sarawak (PUSAKA) dan anak-anak syarikatnya meneruskan tradisi amal kebajikan dengan menyumbang dana kewangan berjumlah RM284,000.

Amal kebajikan merupakan cetusan idea Yang di-Pertua Negeri Sarawak Tun Pehin Sri Abdul Taib Mahmud yang pada ketika itu beliau ialah Ketua Menteri Sarawak.

Dana kewangan tersebut disalurkan kepada 62 pertubuhan kebajikan, badan-badan amal, keagamaan dan pendidikan .

Sumbangan derma disampaikan oleh Timbalan Premier Sarawak yang juga Menteri Sumber Asli dan Pembangunan Bandar II, Menteri Perdagangan Antarabangsa, Industri dan Pelaburan Sarawak merangkap Pengerusi Lembaga Pengurusan PUSAKA, Datuk Amar Awang Tengah Ali Hasan.

Menurut Awang Tengah, PUSAKA akan terus meneroka bidang lain selain industri berasaskan kayu agar sentiasa dapat menunaikan Tanggungjawab Sosial Korporat (CSR) kepada masyarakat.

“Kerajaan juga sentiasa peka dan memahami masalah dihadapi rakyat dan amat prihatin dan merasa bertanggungjawab.

“Kejayaan sesebuah organisasi tidak seharusnya diukur hanya berdasarkan jumlah keuntungan tahunan atau pulangan saham, dividen atau bonus semata-mata.

“Kejayaan sebenar juga harus dilihat daripada komitmen dan kesungguhan untuk berkongsi kemakmuran serta keuntungan dalam menunaikan tanggungjawab sosial kepada masyarakat,” katanya pada majlis penyampaian sumbangan derma tahunan PUSAKA dan anak-anak Syarikat 2023 di Wisma Sumber Alam, hari ini.

Justeru, beliau berharap lebih banyak lagi badan-badan berkanun, agensi-agensi kerajaan dan sektor korporat tampil dan mengikuti usaha murni ini untuk bersama-sama menyumbang kepada pertubuhan, badan amal dan pihak badan bukan kerajaan (NGO) bagi menjayakan aktiviti-aktiviti yang dijalankan.

“Sumbangan seperti ini sangat dialu-alukan, selain mengeratkan silaturahim pegawai dan kakitangan sektor kerajaan dan swasta serta masyarakat setempat, ia sekali gus bantu meringakan beban kewangan pertubuhan yang memerlukan.

Penyampaian sumbangan diadakan pada setiap tahun kecuali tiga tahun lepas ketika seluruh negara dilanda wabak pandemik Covid-19.

Oleh NUR AIN OTSMAN

See author's posts


Pengenalan sukan lumba kuda di Sarawak

SUKAN lumba kuda merupakan salah satu sukan tertua di dunia.

Ia telah muncul di kebanyakan tamadun dunia. Budaya berkuda dalam masyarakat Asia Tengah memulakan aktiviti berbentuk hiburan dan riadah ini. Manakala, dalam tamadun-tamadun dunia lain seperti Tamadun Rom, aktiviti berkuda menjadi sukan popular seperti perlumbaan chariot.

Asal usulnya

Aktiviti lumba kuda yang mempunyai balapan lumba kuda (racecourse) bermula di England pada abad-18. Asal usulnya bermula dengan pertembungan Tamadun Islam dan Tamadun Barat semasa Perang Salib yang mencetuskan idea untuk mengimport kuda-kuda Arab yang berlari pantas, ke England.  Kuda-kuda ini mula dipelihara bersama-sama kuda tempatan. Pada awal abad ke-18, perlumbaan kuda ini dijalankan dengan melibatkan beberapa kuda dan adanya penonton.  Aktiviti ini kemudiannya mendapat tempat dalam kalangan masyarakat di Britain.   Selepas itu, muncul beberapa balapan lumba kuda dan kelab-kelab joki bagi mengurus perlumbaan ini.

Budaya lumba kuda ini kemudiannya disebar luas dalam empayar British, seperti di Amerika Syarikat telah adanya aktiviti ini pada sekitar tahun 1660-an.  India pula mempunyai balapan lumba kuda pada tahun 1777 di Madras, Singapura memulakan aktiviti ini dengan penubuhan Turf Club pada tahun 1842 dan Hong Kong pula membina balapan lumba kuda Happy Valley pada tahun 1845.

Budaya lumba kuda ini seumpama satu kemestian bagi orang British. Di mana mereka bertapak, sudah semestinya ada diadakan aktiviti lumba kuda.

Tahun 1880

Namun, di Sarawak, pengenalan aktiviti ini agak lambat.  Walaupun James Brooke telah bertapak di Sarawak sejak tahun 1840-an, tetapi beliau tidak membangunkan sukan tersebut.

Ternyata bukan James Brooke juga yang memulakan aktiviti ini, tetapi raja kedua Sarawak, iaitu Charles Brooke.  Beliau juga mengambil masa agak lama memulakan aktiviti ini, walaupun telah menjadi raja Sarawak sejak 1867.  Pengenalan aktiviti perlumbaan kuda ini hanya bermula 13 tahun selepas beliau menjadi raja, iaitu pada tahun 1880.

Hal ini berkemungkinan kerana pada dekad tersebut, Sarawak telah mencapai kestabilan politik dan kemakmuran ekonomi yang membolehkan aktiviti seperti hiburan mula muncul.  Idea beliau untuk mewujudkan aktiviti lumba kuda ini juga mendapat sokongan daripada pegawai-pegawainya yang rata-rata meminati  aktiviti tersebut.

Balapan lumba kuda siap dibina di Kuching pada tahun 1880, tetapi pada hari ini balapan lumba kuda ini telah dipindahkan ke kawasan baharu.  Pada awalnya balapan ini berbentuk bulat, iaitu mengikut pusingan arah jam.

Kuda padi

Untuk mengurus aktiviti lumba kuda ini, maka Jawatankuasa Lumba Kuching dibentuk.  Pada awalnya kuda-kuda padi dari Sabah dan kuda padi Sulu dibawa masuk ke Sarawak.  Selepas itu kuda padi Australia dan India diperkenalkan.

Mesyuarat perlumbaan kuda di Kuching pada tahun 1922, menetapkan bayaran untuk menyertai pertandingan tersebut adalah $10.   Manakala, sebanyak 100 tiket dikeluarkan untuk menyaksikan pertandingan lumba kuda tersebut.  Harga satu tiket ditetapkan pada kadar $2.

Pengundian untuk perlumbaan kuda itu juga dibuat di Kelab Sarawak.  Mesyuarat itu juga menetapkan untuk mendapat kuda padi dari Sabah.  Sebanyak 29 kuda padi telah sampai ke Kuching menerusi perjalanan laut.  Hanya 20 sahaja didaftar untuk pertandingan lumba kuda ini.  Sembilan lagi kuda padi ini disimpan di ladang Astana untuk digunakan pada perlumbaan tahun berikutnya.

Perlumbaan kuda pada tahun tersebut terbahagi kepada tujuh kelas pertandingan dengan tujuh piala berbeza, iaitu the Farm Syndicate Cup, the Kuching Cup, the BCL Cup, the SS Co. Cup, the Civil Service Cup, the Miri Cup and the Sarawak Cup.   The Sarawak Cup menawarkan hadiah paling tinggi, iaitu $150.  Manakala, The Farm Syndicate Cup, the BCL Cup dan the SS Co. Cup pula menawarkan hadiah sebanyak $100.  The Kuching Cup, the BCL Cup dan the SS Co. Cup pula hanya menawarkan hadiah sejumlah $50.  Jarak perlumbaan ini adalah 3 furlong (61 meter) untuk ketujuh-tujuh piala ini.

Penglibatan orang tempatan

Budaya lumba kuda ini asalnya diminati oleh orang Barat, tetapi kemudiannya secara beransur-ansur menyerap dalam masyarakat Cina dan penduduk tempatan.  Soong Seng pernah mendaftar kuda padi beliau yang dinamakan Roman Candle.  Orang Melayu juga mula berminat dalam pertandingan lumba kuda ini. Empat orang Melayu pernah mendaftar dalam perlumbaan itu pada tahun 1892.

Raja Vyner Brooke sering menyertai pertandingan lumba kuda ini.  Di samping beliau, beberapa lagi pegawai Barat terlibat.  Sebagai contohnya perlumbaan kuda pada tahun 1927 disertai, antaranya F. H. Pollard, J. D. Walderson, E. O. Bruce, J. A. H. Hardie, C. D. Adams dan P. M. Adams.

Dalam kalangan orang bukan British yang menyertai pertandingan lumba kuda ini ialah Abang Suleiman, Ali bin Dollah, Sri Binta Amin, Haji Hashim, Eng Guan Leong, Tan Ah Kim, Law Chen Hiang, Law Chen Hiang dan  Ang Ong Chye.  Ada juga yang menyertai sebagai sebuah syarikat atau badan-badan berbentuk kumpulan seperti Badad Kongsi, Messrs. T. T. Cheng & Wee Boon Chew, Triple Kongsi, Chan Brothers Kongsi, Law Kongsi dan Messrs Page Turner, Cutfield & Arundell.

Pada tahun 1902 Sultan Johor pernah menghantar kudanya bernama Hercules dalam pertandingan lumba kuda.  Kuda baginda ternyata lebih hebat dalam pertandingan tersebut.

Kuda-kuda padi ini pula diberikan pelbagai nama yang beridentitikan tempatan dan barat seperti Shooting Star, Seduan, Heaver, Akal, Untong, Burak, Flying Fox, Azab, Mah Jongg, Singa, Bagaiman dan Osaha.

Joki

Beberapa orang tempatan juga menjadi penunggang kuda padi yang baik dan mereka juga menjadi joki bagi beberapa pertandingan lumba kuda.  Dalam pertandingan lumba kuda pada tahun 1922, nama-nama joki dalam kalangan orang tempatan ialah Salleh, Rajak, Tahir dan Samat.  Dalam senarai pemenang pertandingan lumba kuda pada tahun 1926 antara joki tersenarai termasuklah orang tempatan.  Awang Damit tersenarai sebagai nombor dua selepas P. M. Adams dalam penguasaan kemenangan dalam perlumbaan lumba kuda itu.  Beliau menang empat kali untuk tempat pertama.

Pertandingan lumba kuda pernah digantung sementara waktu apabila meletusnya Perang Dunia Pertama di Eropah.  Pertandingan lumba kuda disambung balik pada tahun 1921.  Perkara yang melucukan, permulaan perlumbaan ini bukannya lumba kuda, tetapi lumba kerbau kerana ketiadaan kuda ketika itu.

Manakala Kelab Lumba Kuda (Sarawak Turf Club) hanya ditubuhkan pada tahun 1924.  Kelab ini menggantikan Jawatankuasa Perlumbaan Kuching yang dibentuk awal tadi untuk mengurus perlumbaan kuda.

Terdapat idea untuk membina balapan lumba kuda di Sibu dan Miri.  Namun demikian, usaha ini tidak dapat dilaksanakan.  Perang Dunia Kedua menghentikan semula pertandingan lumba kuda ini.

See author's posts


Syarikat Australia teroka peluang pelaburan di Sarawak

MENGALU-ALUKAN PENEROKAAN PELUANG PELABURAN… Dr. Justin Lee menyerahkan penghargaankepada Datuk Amar Awang Tengah Ali Hasan sambil disaksikan tetamu yang hadir.

KUCHING: Sarawak mengalu-alukan syarikat Australia untuk meneroka peluang pelaburan di Sarawak, terutamanya dalam bahan api hidrogen dan ekonomi digital di mana Australia mempunyai kekuatan relatif dalam sektor ini.

Timbalan Ketua Menteri Datuk Amar Awang Tengah Ali Hasan berkata, jumlah perdagangan antara Sarawak dan Australia bernilai AS$1.1 bilion (RM3.4 bilion) pada 2020.

“Eksport Sarawak ke Australia bernilai AS$0.5 bilion (RM1.5 bilion) terutamanya untuk petroleum mentah, papan lapis dan urea manakala nilai import kami dari Australia ialah AS$0.6 bilion (RM1.8 bilion), terutamanya untuk bijih aluminium.

“Memandangkan jumlah dagangan agak kecil dan memang ada ruang untuk lebih banyak aktiviti perdagangan antara Sarawak dan Australia,” katanya menerusi satu kenyataan.

Awang Tengah berkata, terdapat juga potensi untuk kerjasama dalam penyelidikan dan pembangunan (R&D).

“Ini kerana Organisasi Penyelidikan Saintifik dan Perindustrian Komanwel (CSIRO) mempunyai kemudahan serta teknologi canggih yang boleh memberi manfaat kepada industri kita di Sarawak.

“Kawasan hutan kita yang besar mempunyai potensi untuk pembangunan perdagangan kredit karbon, selain bergerak ke arah aktiviti berasaskan kayu hiliran bernilai tinggi,” katanya lagi.

Terdahulu, Pesuruhjaya Tinggi Australia Dr Justin Lee mengadakan kunjungan hormat kepada Timbalan Ketua Menteri Sarawak Datuk Amar Awang Tengah Ali Hasan di pejabatnya.

Semasa kunjungan hormat itu, Datuk Amar Awang Tengah Ali Hasan dan Dr. Justin Lee bertukar-tukar idea dan pandangan mengenai pelbagai subjek di mana Sarawak dan Australia boleh bekerjasama seperti R&D dalam biofarmaseutikal, pendidikan, pelancongan dan pertanian.

Antara yang hadir adalah Menteri Muda Perdagangan Antarabangsa Datuk Malcolm Mussen Lamoh, Industri dan Pelaburan, Penasihat MINTRED Sarawak Datuk Mohd. Naroden Majais, Setiausaha Tetap Kementerian Sumber Asli dan Pembangunan Bandar Datu Sarawak Sr. Zaidi Mahdi, Pemangku Setiausaha Tetap kepada MINTRED Dzulkornain Masron, Pegawai Fungsi Khas kepada MINTRED Datu Liaw Soon Eng.

See author's posts


China guna vaksin Covid-19 generasi kedua

VAKSIN merupakan satu-satunya cara untuk rakyat China bebas sekatan ketat Covid-19. • Foto AFP

BEIJING: Kerajaan China digesa menggunakan vaksin Covid-19 generasi kedua yang kualiti dan keselamatannya dipertingkatkan dalam tempoh segera bagi meningkatkan tahap imunisasi kebangsaan serta persediaan pembukaan sempadan.

Lapor AFP, gesaan itu dibuat ketika kadar imunisasi rakyat negara ini yang sudah dua dos mencecah 87 peratus daripada jumlah keseluruhan populasi.

Ahli Jawatankuasa Persidangan Perundingan Politik Rakyat China Ke-13 (CPPCC), Zhu Tao mengusulkan supaya kerajaan negara ini mempercepatkan usaha menguatkan tahap imunisasi keseluruhan dengan menggunakan pelbagai jenis vaksin sebagai dos penggalak menjelang tahun depan.

Tao yang juga merupakan ketua saintis bagi syarikat pengeluar vaksin CanSinoBIO menyarankan penggunaan meluas vaksin Covid-19 yan dinyahaktifkan bagi memberikan asas imunisasi yang kukuh.

Katanya, vaksin generasi kedua iaitu sama ada diambil secara sedutan, mRNA atau vaksin khusus untuk Omicron tetap diperlukan bagi mengukuhkan imuniti kelompok.

Jelasnya, syarat itu penting sekiranya China manu menamatkan larangan perjalanan Global kerana trend jangkitan Covid-19 masih membimbangkan di negara ini.

“Jika China gagal mempercepatkan penggunaan vaksin generasi kedua ini dan hanya bergantung kepada vaksin sebelum ini, kita mungkin kalah memerangi Covid-19.

“Vaksin Covid-19 merupakan satu-satunya cara untuk rakyat negara ini mempunyai imunisasi mencegah jangkitan serius.

“Sehubungan itu, kita perlukan pelbagai jenis vaksin untuk dijadikan sebagai dos penggalak pada masa depan,” katanya.

Ketika ini, pihak berkuasa kesihatan China masih mengenakan sekatan Covid-19 yang ketat sebagai langkah berterusan memerangi virus maut itu.-AFP

See author's posts


Polis Perlis rampas dadah bernilai RM6.58 juta

KANGAR: Polis menahan dua beranak serta seorang lagi remaja dan merampas 126 bungkusan plastik dadah syabu serta ganja bernilai kira-kira RM6.58 juta di Felda Rimba Emas, Padang Besar, Khamis lepas.

Ketua Polis Perlis Datuk Surina Saad berkata, seorang bapa berusia 43 tahun dan anaknya berusia 16 tahun ditahan bersama dengan seorang rakan sebaya anaknya di rumah mereka di kawasan Felda berkenaan dalam serbuan itu.

Beliau berkata, hasil pemeriksaan polis menjumpai 126 bungkusan plastik berwarna hijau berisi dadah jenis syabu serta 100 bungkusan mampat berisi dadah, dengan semua bungkusan dianggarkan seberat satu kilogram setiap satu.

“Dua remaja berkenaan ditahan ketika sedang menyusun bungkusan, sebelum bapa remaja itu tiba di rumah berkenaan dan ditahan di lokasi yang sama kira-kira dua jam kemudian,” katanya kepada pemberita dalam sidang media di Ibu Pejabat Polis Kontinjen (IPK) Perlis di sini Khamis lepas.

Katanya, hasil ujian air kencing ke atas suspek mendapati ketiga-tiga mereka positif syabu serta tidak mempunyai sebarang rekod jenayah, dan mereka dipercayai bergiat aktif dalam rangkaian pengedaran dadah sejak awal tahun lepas.

Surina berkata, semua suspek direman tujuh hari mulai semalam dan kes disiasat mengikut Seksyen 39(b) Akta Dadah Berbahaya 1952 yang memperuntukkan hukuman gantung sampai mati jika sabit kesalahan. – Bernama

See author's posts


SPECA sokong pencalonan Dato Ibrahim Baki

KUCHING: Persatuan Kontraktor Petroleum Sarawak (SPECA) menyokong penuh kerajaan Gabungan Parti Sarawak (GPS) yang diketuai oleh Ketua Menteri, Datuk Patinggi Abang Johari Tun Openg dalam mencalonkan Dato  Ibrahim Baki ke Ahli Lembaga Petroliam Nasional Berhad (Petronas).

Presiden SPECA Datuk Rahman Lariwoo berkata, Dato Ibrahim Baki tidak asing di dalam arena politik dan perniagaan Sarawak.

“Dengan pengalaman beliau yang luas, beliau dapat memahami harapan orang Sarawak dan dapat melaksanakan tanggungjawab yang diamanahkan kepadanya,” katanya dalam satu kenyataan akhbar.

Beliau berkata, SPECA berharap Dato Ibrahim dapat memikirkan bagaimana meningkatkan penglibatan kontraktor Sarawak dalam sektor minyak dan gas tempatan.

“Seperti yang dinyatakan dalam kenyataan akhbar kami sebelum ini, syarikat kecil dan sederhana (SME) Minyak dan Gas Sarawak harus diizinkan untuk membentuk sebuah konsortium agar dapat ikut serta dan dianugerahkan projek.

“Setiap konsortium akan diketuai oleh kontraktor yang berpengalaman dan berjaya,” jelasnya.

Menurut Rahman, mekanisme penganugerahan harus lebih mesra, seperti perundingan langsung mengikut setiap bidang kepakaran konsortium,  sementara pemilihan tidak boleh berkompromi terhadap kualiti dan keselamatan projek.

“Ini harus merangkumi semua projek sedia ada yang diusulkan untuk Sarawak dan cadangan itu tidak boleh hanya terbatas pada projek baharu.

“Dalam pendekatan ini, persatuan percaya bahawa setiap kontraktor di negeri ini akan mempunyai sekurang-kurangnya satu projek, jika tidak lebih, dan dengan itu meningkatkan penyertaan menjadi 100 peratus dalam lima tahun ke depan,” ujarnya.

Beliau memberitahu, pada masa ini lebih daripada 400 kontraktor Sarawak berdaftar dengan Petronas, tetapi hanya sekitar 100 yang aktif.

“Dengan pendekatan yang lebih mesra dalam pemberian projek, ia akan menarik lebih banyak penyertaan secara optimum.

Tambah Rahman, Dato Ibrahim mempunyai perniagaan yang baik untuk melihat apa yang terbaik untuk Kontraktor Sarawak.

“Kami berharap untuk mengemukakan cadangan kami kepadanya jika berpeluang,” katanya.

See author's posts


Harga siling RTK Antigen Covid-19 akan diturunkan

KUCHING: Harga siling baharu kit ujian pantas (RTK) Antigen Covid-19 akan diumumkan menjelang hujung tahun ini selewat-lewatnya 9 Disember depan.

Menteri Perdagangan Dalam Negeri dan Hal Ehwal Pengguna Dato Sri Alexander Nanta Linggi berkata, pihak Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Kesihatan Malaysia (KKM) sedang memperhalusi perkara tersebut.

“Harga syiling RTK ini akan dikurangkan lagi dari RM19.90 dan kita bersama dengan Kementerian Kesihatan Malaysia (KKM) akan memperhalusi perkara ini memandangkan RTK juga di bawah Medical Device Authorities (MDA) yang akan mengambil kira kualiti produk.

“Kita faham RTK sekarang adalah satu kewajipan selain pemeriksaan suhu badan terutamanya untuk sesuatu upacara yang dihadiri orang ramai,” katanya.

Alexander menjelaskan, penurunan harga siling RTK Antigen Covid-19 itu adalah satu daripada tiga petunjuk prestasi utama (KPI) KPDNHEP yang akan dimajukan kepada Perdana Menteri Datuk Seri Ismail Sabri Yaakob sebagai prestasi aspirasi setiap Jemaah Menteri bagi 100 hari pertama.

Dalam pada itu, pihak KPDNHEP akan sentiasa melakukan pemeriksaan untuk memastikan semua peniaga mematuhi penjualan kit ujian kendiri tersebut pada harga yang terkawal.

“Penguatkuasa kita akan sentiasa menjalankan pemeriksaan dan kepada peniaga yang masih berdegil akan terus diambil tindakan selanjutnya.

“Saya juga mengucapkan terima kasih kepada peniaga yang menjual RTK ini di bawah harga siling yang ditetapkan,” katanya dalam ucapannya ketika Majlis Ramah Mesra Menteri Perdagangan Dalam Negeri Dan Hal Ehwal Pengguna Bersama Media di sebuah hotel terkemuka di sini, semalam.

Turut hadir, Ketua Setiausaha Kementerian Perdagangan Dalam Negeri Dan Hal Ehwal Pengguna Yang Berbahagia Datuk Seri Hasnol Zam Zam, Pengarah Penguatkuasa Bahagian Penguatkuasa Kementerian Perdagangan Dalam Negeri Dan Hal Ehwal Pengguna Tuan Azman Adam, Pengarah KPDNHEP Negeri Sarawak Dato’ Stanley Tan dan Ketua Komunikasi Korporat KPDNHEP Yunus Tasim.

Oleh AZREEN KERIA

See author's posts


Pulau Pinang tubuh syarikat tujuan khas baharu

GEORGE TOWN: Kerajaan negeri Pulau Pinang semalam mengumumkan pemerbadanan syarikat tujuan khas (SPV) baharu, Penang Infrastructure Corporation Sdn Bhd, bagi menerajui pelaksanaan Pelan Induk Pengangkutan Pulau Pinang (PTMP).

Ketua Menteri Chow Kon Yeow berkata, Penang Infrastructure Corporation diperbadankan pada 9 Julai lepas yang bertujuan untuk melaksanakan projek infrastruktur mega di bawah PTMP merangkumi komponen LRT Bayan Lepas, lebuh raya, terowong dasar laut dan projek tambakan laut di perairan selatan Pulau Pinang (PSR).

Menurutnya, syarikat tersebut bakal terlibat merancang dan membangunkan kawasan PSR termasuk ‘topside development’ selain bekerjasama dengan rakan pelaksana projek (PDP) bagi meneliti kerangka kewangan untuk pembiayaan komponen utama PTMP dengan segera bagi memastikan kelancaran pelaksanaan projek.

Chow berkata, ahli Lembaga Pengarah Penang Infrastructure Corporation dianggotai oleh beliau sendiri, Setiausaha Kerajaan Negeri Pulau Pinang Datuk Abdul Razak Jaafar dan Pengerusi Jawatankuasa Kerja Raya, Utiliti dan Tebatan Banjir negeri Zairil Khir Johari.

“Penambahan ahli-ahli Lembaga Pengarah akan dibuat dari masa ke semasa dengan pelantikan pakar-pakar dari bidang tertentu,” katanya pada sidang media, di sini, semalam.

Sementara itu, ketika ditanya berhubung bayaran kajian kebolehlaksanaan projek terowong dasar laut, Chow berkata, bayaran masih belum dibuat berikutan kajian tersebut belum siap.

“Bayaran masih belum dilakukan sama ada melalui wang tunai atau pemindahan hak milik tanah. Tidak perlu membuat apa-apa bayaran kerana kajian kebolehlaksanaan belum lagi siap. Ikut perjanjian kita ia dibayar apabila ianya sudah siap…jika tidak siap, bagaimana hendak bayar? Kalau sudah siap boleh bayar melalui tunai atau tanah,” katanya.

Menurutnya, pada masa ini hanya bayaran dalam bentuk pemindahan tanah kepada Consortium Zenith Construction Sdn Bhd dibuat bagi projek tiga lebuh raya.

Katanya, tanah seluas 0.71 hektar di Tanjong Pinang, dekat sini dipindah milik kepada pemaju sebagai bayaran untuk kajian kebolehlaksanaan projek tiga lebuh raya itu.

Bagi projek terowong dasar laut, Chow berkata kerajaan negeri akan membuat keputusan berhubung pembinaannya berdasarkan kajian kebolehlaksanaan yang akan dibentangkan nanti. Projek terowong dasar laut sepanjang 7.2 kilometer itu dianggar bernilai RM6.3 bilion dan bakal menghubungkan Persiaran Gurney, di sini ke Bagan Ajam di daerah Seberang Perai Utara dengan pembinaannya dijangka bermula pada 2023.- Bernama

See author's posts


Messi percaya Maradona pasti ‘sangat gembira’

DOHA: Lionel Messi percaya Diego Maradona pasti “terlalu gembira” apabila dia mengemudi Argentina layak ke pusingan 16 terakhir Piala Dunia awal pagi tadi selepas menang 2-0 ke atas Poland.

Messi muncul pemain paling banyak beraksi buat negaranya pada kejohanan itu dengan penampilan ke-22 sekali gus mengatasi pencapaian bintang legenda negara itu yang meninggal dunia dua tahun lalu.

“Saya hanya mendapat tahu mengenainya baru-baru ini, saya langsung tidak mengendahkannya sebelum ini. Satu kegembiraan untuk terus mencatat rekod sebegini. Saya fikir Diego pasti terlalu gembira dengan saya, kerana beliau sering membuktikan kasih sayang terhadap saya, beliau sentiasa gembira apabila semuanya bagus buat saya,” kata Messi.

Walaupun gagal menyempurnakan sepakan penalti – kegagalan kali ke-39 kariernya menerusi tendangan itu – kapten Argentina itu berkata dia “gembira” dengan keputusan “perlawanan besar” itu.

“Kami mencapai objektif pertama kami untuk melepasi peringkat kumpulan selepas bermula dengan cara yang kurang memberangsangkan (kekalahan mengejut 2-1 menentang Arab Saudi),” kata Messi.

“Saya berasa kecewa kerana gagal menjaringkan penalti itu, kerana saya sedar satu gol boleh mengubah keseluruhan permainan, menyebabkan anda bermain dengan cara berbeza. Tetapi saya fikir berikutan kegagalan penalti itu, pasukan tampil lebih bertenaga.”

Messi, yang masih memerlukan pingat juara Piala Dunia untuk mengukuhkan legasinya sebagai salah seorang pemain terhebat sepanjang zaman, percaya Argentina meningkat tepat pada masanya.

“Selepas gol pertama, segala-galanya menjadi buat kami. Kami mula melakukan sekali lagi apa yang kami cuba lakukan sejak permulaan Piala Dunia, tetapi kami tidak berjaya melakukannya kerana beberapa alasan.

“Sesudah berjaya melakukannya hari ini, ia memberikan kami keyakinan bagi mengharungi aksi seterusnya.”

Berikutnya buat Argentina ialah pertembungan 16 terakhir menentang Australia awal pagi Ahad ini. – AFP

See author's posts


Rumah Meikle Ding kandang PKPD

SEBAUH: Rumah Meikle Ding, Sebauh berengkah ngena Atur Pejalai Dijaga Terit  (PKPD) tekala nya ba timpuh 14 hari berengkah ari 12 ngagai 25 April 2021.

Kebuah baka nya laban Opis Pengerai Bagi Menua Bintulu udah tetemuka bisi sida ke diau ba rumah panjai nya bisi kontak semak enggau kes positif Covid-19 kena Hari Satu ke udah.

Kebuah atur nyaga ke baka nya diteritka ngambika semua sida ke diau ba rumah panjai nya ulih ditemu bisi kes chara aktif.

Pengawa ke baka nya ulih ngasuh staf Opis Pengerami Bintulu nguji sereta nemu sida ke bisi aktif Covid-19.

Dikena nentuka sida ke diau ba rumah panjai nya nitihka prosedur operasyen standard (SOP) sereta enda pansut ari rumah nitihka timpuh baka ke udah ditetapka, raban polis diasuh nyaga sereta nyekat sebarang pejalai.

See author's posts


Empat maut Taufan Nanmadol badai Jepun

MEMBERSIH… Seorang pekerja membuat kerja pembersihan akibat tanah runtuh susulan Taufan Nanmadol di Mimata, Wilayah Miyazaki.

TOKYO: Dua orang disahkan maut dan dua lagi ditemui tanpa tanda vital selepas Taufan Nanmadol melanda Jepun, kata jurucakap kerajaan pada semalam.

Ribut itu mendarat di bandar barat daya Kagoshima pada malam Ahad, dan menyebabkan hujan lebat merentasi Wilayah Kyushu sebelum bergerak di sepanjang pantai barat.

Menjelang pagi semalam, ia dianggap sebagai siklon ekstratropika apabila ia menyeberang ke pantai timur laut dan menuju ke laut.

Ribut itu menumbangkan pokok, memecahkan tingkap dan menurukan hujan dalam tempoh 24 jam di bahagian wilayah Miyazaki, di mana dua kematian disahkan.

Jurucakap kerajaan Hirozaku Matsuno berkata dua orang lagi ditemui tanpa tanda vital, istilah yang sering digunakan di Jepun sebelum kematian disahkan secara rasmi oleh koroner.

Beliau berkata pihak berkuasa juga sedang mencari seorang yang dilaporkan hilang.

Sekitar 114 orang cedera, 14 daripadanya parah.

Menjelang awal semalam, sekitar 140,000 rumah masih terputus bekalan elektrik di seluruh negara, kebanyakannya di Kyushu.

Jepun kini berada dalam musim taufan dan menghadapi sekitar 20 ribut seperti itu setahun.

Para saintis berkata perubahan iklim meningkatkan tahap ribut dan menyebabkan cuaca ekstrem seperti gelombang haba, kemarau dan banjir kilat menjadi lebih kerap dan sengit.-AFP

See author's posts


BN yakin menang di semua PDM

TANJUNG MALIM: Calon Barisan Nasional  (BN)  Mohd Zaidi Aziz yakin  BN akan menang di semua 13 Pusat Daerah Mengundi (PDM) pada Pilihan  Raya  Kecil (PRK) Slim termasuk enam PDM yang parti itu kalah dalam Pilihan Raya Umum Ke-14 (PRU14).

Beliau berkata, keyakinan itu berdasarkan faktor kerja berpasukan antara BN dan PAS di bawah semangat kerjasama Muafakat Nasional (MN) serta parti komponen lain dalam BN juga bekerja keras untuk meraih undi untuk gabungan itu.

“Kita minta supaya MCA, MIC letakkan sasaran tertentu undi dan kalau kita berjaya dapatkan undi-undi itu, insya-Allah kesemua enam  PDM ini kita  akan menang,” katanya kepada pemberita selepas sesi  perjumpaan  bersama pengundi di  Pekan Slim, di sini semalam.

Turut hadir Timbalan Presiden  UMNO Datuk Seri Mohamad Hasan.

Enam PDM yang BN tewas pada PRU-14 adalah Kampung Kuala Slim, Pekan Slim, Sungai Slim Utara, Pekan Lama, Ladang Kelapa Bali dan Ladang Sungkai.

PRK DUN Slim akan menyaksikan pertandingan tiga penjuru antara calon BN Mohd Zaidi Aziz, 43;  dan dua calon Bebas iaitu  S. Santhasekaran, 44;  dan Amir Khusyairi Mohamad Tanusi, 38;  mewakili Parti Pejuang Tanah Air yang dalam proses didaftarkan.

Sebanyak  23,094 pengundi  layak mengundi  pada PRK Slim,  29 Ogos ini.

Kerusi  DUN Slim kosong berikutan kematian Ahli Dewan Undangan Negeri (ADUN) Slim selama empat penggal, Datuk Mohd Khusairi Abdul Talib yang meninggal dunia akibat serangan sakit jantung pada 15 Julai. – Bernama

See author's posts


Pendidikan orang dewasa

PENDIDIKAN orang dewasa memerlukan perancangan yang strategik dan sistematik.

SALAH satu masalah berlaku dalam kalangan penduduk Sarawak semasa era penjajahan British adalah buta huruf dalam kalangan penduduk Sarawak. Sebenarnya hal ini telah diwarisi sejak zaman Brooke.

Perkembangan pendidikan yang terhad pada zaman Brooke telah menyebabkan kesan ketara dalam bilangan buta huruf yang besar dalam kalangan penduduk Sarawak. Menurut statistik tahun 1947, hanya 65,306 penduduk Sarawak berumur 5 tahun ke atas yang kenal huruf.

Jikalau mengikut peratusannya, bilangan ini adalah 16 peratus sahaja daripada keseluruhan penduduk Sarawak yang berumur 5 tahun ke atas. Jumlah 16 peratus ini yang kenal huruf sekurang-kurangnya boleh membaca dan menulis perkataan yang mudah dari pelbagai bahasa.

Masalah

Usaha untuk membaiki keadaan ini telah dilakukan oleh pihak kerajaan British. Fokus utama dilakukan oleh kerajaan British ini ke atas penduduk luar bandar.

Kawasan luar bandar memang menghadapi kekurangan sekolah. Hanya golongan mubaligh Kristian sahaja yang menjalankan tugas pendidikan ini. Namun, usaha mereka tidak cukup kerana kekurangan kakitangan dan kewangan.

Atas sebab itulah penduduk luar bandar, khususnya penduduk Iban, mengalami kadar buta huruf tinggi. Dalam statistik tahun 1947 menunjukkan bahawa orang Iban ialah penduduk yang paling kurang kenal huruf, iaitu dalam lingkungan dua peratus.

Selepas itu, orang Bidayuh yang hanya mempunyai kadar kenal huruf sekitar tujuh peratus.  Orang Melanau pula sekitar sembilan peratus.  Manakala orang Melayu ialah kaum yang teramai kenal huruf tetapi hanya 15 peratus. Atas sebab ini, maka usaha telah dibuat dengan memfokuskan usaha pendidikan kenal huruf dalam kalangan orang dewasa.

Usaha Awal

Antara usaha untuk memperkasakan hal ini termasuklah dengan memperkenalkan projek berkaitan dengan pendidikan golongan dewasa yang memberi fokus di kawasan pedalaman, iaitu di Bahagian Kedua dan Ketiga. Usaha awal dilakukan ke atas kaum Iban di hulu Sungai Paku, Bahagian Kedua. Namun, usaha ini tidak begitu berjaya mengatasi masalah kenal huruf.

Selepas itu projek kenal huruf ini diperluaskan di Stumbin, Batang Lupar untuk orang Iban.  Projek kenal huruf ini juga dijalankan di Muara Tuang dan Semera untuk orang Melayu. Kedua-dua projek ini juga hanya mencapai kejayaan minimum.

Jabatan Pendidikan diberi tugas besar untuk mengatasi masalah buta huruf ini dalam kalangan orang dewasa. Jabatan ini melihat usaha awal mereka ini tidak begitu berjaya. Oleh sebab itu, mereka mula menyusun strategi baharu dengan menekankan usaha pendidikan kenal huruf ini harus bersama-sama dengan program pemantapan kehidupan masyarakat.

Skim Pembangunan

Idea ini telah diterjemahkan dalam salah satu projek dikenali sebagai Kanowit Rural Improvement School (RIS).  Sekolah ini telah dibuka secara rasmi pada Mei 1948. Pendanaan projek ini ialah dari tabung Colonial Development and Welfare. Peruntukan untuk projek ini bernilai $275,194.

Projek ini melibatkan latihan kepada pesertanya, dan diharap akan menjadi pemimpin pembangunan kepada masyarakatnya. Menerusi sekolah yang didirikan ini, orang dewasa yang dipilih, termasuk pasangannya, akan menjalani kursus dua tahun.

Mereka yang menghadiri sekolah ini pula akan diajar mengenal huruf menerusi bahasa ibunda mereka, asas kira-kira, pengetahuan amali dalam pertanian, penternakan haiwan, memasak, asas kesihatan dan penjagaan bayi. Pendidikan di sekolah ini akan membantu meningkatkan kemahiran mereka di samping mengenal huruf.

Dalam hal ini, seorang pegawai petanian dilantik sebagai Pengetua sekolah tersebut. Beliau juga harus fasih dalam bahasa tempatan dan tahu adat resam penduduk tempatan. Seorang jururawat terlatih akan membantu beliau mengendalikan sekolah tersebut.

Jururawat ini pula dibantu oleh lima orang kakitangan tempatan. Bagi memperkuat latihan di sekolah ini, maka beberapa orang jurulatih akan datang secara berkala.

Kemasukan

Bangunan sekolah ini pula berbentuk sebuah rumah panjang yang luas dengan kemudahan bilik darjah, dewan makan, kemudahan-kemudahan rekreasi dan bilik ubat. Di sekolah ini juga disediakan kedai, tempat penginapan kakitangan dan pelajar.

Sekolah ini tidak mengenakan yuran kemasukan dan yuran tahunan. Seramai 25 orang pasangan suami isteri bersama anak mereka telah dipilih di seluruh Sarawak untuk mengikuti program di sekolah tersebut.

Peserta di sekolah ini menikmati pelbagai kemudahan yang disediakan secara pecuma seperti penginapan, tambang dan perjalanan. Lebih menariknya lagi, mereka ini diberikan elaun bulanan untuk membiayai kehidupan mereka di sekolah tersebut.

Penutupan

Sekolah ini telah berjaya mengeluarkan pelajar yang mampu berdikari dalam sektor pertanian.  Namun, ada juga yang tidak meneruskan latihan yang dibekalkan kepada mereka. Mereka ini lebih suka bekerja sebagai kuli di bawah syarikat swasta.

Walaupun sekolah ini menampakkan sedikit kejayaan untuk mendidik pelajarnya, tetapi ia telah ditutup pada April 1957. Penutupan sekolah ini disebabkan masalah kakitangan, dan pusat latihan pertanian telah dipindahkan ke Tarat.

Kelas Orang Dewasa

RIS ini adalah salah satu usaha mempertingkatkan jumlah kenal huruf di Sarawak. Jabatan Pendidikan mempunyai beberapa lagi langkah untuk memperkasakan pendidikan dalam kalangan orang dewasa.

Langkah ini termasuklah melatih kakitangan kerajaan yang tidak menepati kehendak standard perkhidamatan awam. Kelas-kelas ini mampu melahirkan kakitangan yang berkelayakan apabila pada tahun 1948, seramai 46 pelajar lulus tingkatan 3.

Majlis Pendidikan Dewasa telah dibentuk pada tahun 1954. Majlis ini telah memperkenalkan kelas petang bagi orang dewasa untuk membaiki pendidikan dan kefasihan bahasa mereka.  Pada awalnya, kelas ini hanya dilaksanakan di Kuching, tetapi telah diperluaskan ke Sibu pada tahun 1955. Program yang digerakkan oleh majlis ini mendapat sambutan baik tetapi programnya hanya terhad di kawasan bandar dan beberapa pekan kecil.

Hasil

Usaha-usaha yang dilihat tadi mencerminkan bahawa kerajaan British tidak mempunyai perancangan jelas untuk mencapai matlamatnya untuk membasmi buta huruf. Program yang dijalankan ini bercampur-campur pula dengan program peningkatan taraf hidup.

Manakala kelas untuk orang dewasa pula tidak fokus kepada pembasmian buta huruf. Atas sebab ini, maka pencapaian program kerajaan tidak mencapai kejayaan yang maksimum. Hanya berlaku sedikit sahaja peningkatan kenal huruf tersebut.

Sebagai contohnya, bancian pada tahun 1960 menunjukkan kumpulan berumur 24 tahun ke atas dalam kalangan orang Iban yang kenal huruf meningkat kepada 2.5 peratus sahaja, manakala kaum-kaum bumiputera lain pula seperti Melayu kepada 16.3 peratus, Melanau kepada 12.3 peratus dan Bidayuh pula kepada 3.4 peratus.

Dr. Suffian Mansor ialah Pengerusi Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


BDFA tangguh liga

PERSATUAN Bola Sepak Bahagian Betong (BDFA) mungkin mengambil pendekatan terbaik, mungkin menangguh penganjuran Liga Betong 2020 ke satu tarikh baharu yang akan diberitahu kelak.

Presiden BDFA, Kaunselar Abang Suhordie Abang Zaini menjelaskan, sekiranya situasi masih belum selamat sepenuhnya.

Pihaknya kata Abang Suhordie, terpaksa melakukan tindakan tersebut mengambil kira kepentingan kesihatan serta keselamatan semua pihak.

“Kita mungkin menangguhkan liga tahun ini sekiranya situasi masih belum selamat sepenuhnya.

“Keselamatan serta keutamaan kesihatan semua pihak antara yang dititikberatkan dalam keadaan situasi yang melanda negara dan seluruh dunia ketika ini,” ujar beliau ketika mengulas mengenai perkara itu.

Tambah Abang Suhordie, pihaknya juga akan mengadakan mesyuarat bagi membincangkan segala perkara berkaitan.

“Kita akan mengadakan mesyuarat bersama barisan exco yang lain, dan mungkin keputusannya akan dapat diketahui kelak,” jelas beliau lagi.

Oleh Faizal Bujang

See author's posts


Majlis ramah tamah Aidilfitri Tanjong Manis disambut meriah

SARIKEI: Majlis ramah tamah Aidilfitri dianjurkan Ahli Parlimen Tanjong Manis, Ir. Yusuf Abd Wahab di Dewan Serbaguna Bukit Kinyau disambut meriah, petang semalam.

Antara pengisian aturcara majlis ialah pemberian duit raya kepada anak-anak kecil oleh Ir. Yusuf, cabutan bertuah selain pelbagai lagu-lagu Aidilfitri diputarkan yang menghidupkan lagi suasana sambutan.

Tidak ketinggalan ialah beraneka jenis juadah Aidilfitri turut disajikan untuk dinikmati bersama penduduk dan pengunjung yang hadir.

Ir. Yusuf bersyukur kerana Aidilfitri kali ini disambut dalam keadaan jauh lebih selesa dengan tidak ada lagi Perintah Kawalan Pergerakan (PKP) dan Prosedur Operasi Standard (SOP) seperti sebelum ini ketika seluruh negara dilanda wabak penularan Covid-19.

Turut menyerikan majlis, Timbalan Menteri Perancangan Bandar, Pentadbiran Tanah dan Alam Sekitar, Datuk Len Talif Salleh serta isterinya, Datin Asiah Awai, Ketua Kaum (KK) Kampung Bukit Kinyau, Albahari Juki dan Kaunselor Misiah Abu Seman.

Turut hadir, Timbalan Menteri Perancangan Bandar, Pentadbiran Tanah dan Alam Sekitar, Datuk Len Talif Salleh serta isterinya, Datin Asiah Awai, Ketua Kaum (KK) Kampung Bukit Kinyau, Albahari Juki dan Kaunselor Misiah Abu Seman.

Oleh Earl Anek

See author's posts


Enam projek kluster AFC untuk DUN Serembu

BAU: Enam projek dibawah Projek Tabung Fasilitasi Pertanian (AFC) disediakan kepada lima kampung di kawasan Dewan Undangan Negeri (DUN) Serembu kata ahli dewan undangan negerinya (ADUN), Miro Semuh.

Enam projek itu, antaranya tanaman nanas MD2 di Kampung Kopit melibatkan 19 peserta, tanaman baby corn di Kampung Batu Sepit (42 peserta), tanaman halia di Kampung Gumbang (16 peserta), tanaman kopi liberica di Kampung Teringgus Bong (45 peserta), tanaman padi paya sekunyit (60 peserta) dan ternakan lembu di Kampung Merembeh (18 peserta).

Beliau berkata, kluster-kluster pertanian tersebut akan diwujudkan berdasarkan komuniti-komuniti tertentu.

“Oleh sebab itu, kita mewujudkan enam kluster pertama dibawah peruntukan AFC supaya kluster-kluster ini nanti akan menjadi perintis kepada pembangunan pertanian di kawasan DUN Serembu,” katanya ketika berucap pada Majlis Perasmian ‘Community Extension Outreach Programme (CEOP)’ di Dewan Serbaguna Kampung Kopit, di sini, kelmarin.

Justeru, beliau berharap semua peserta-peserta yang terlibat dalam enam kluster AFC itu dapat memberikan komitmen sepenuhnya bagi menjayakan program tersebut.

Tambah Miro, enam kluster ini AFC ini akan diteruskan di kampung-kampung lain dalam kawasan DUN Serembu selepas mendapat peruntukan daripada kerjaan Sarawak untuk tujuan tersebut kelak.

“Jadi kita akan dapat meneruskan lagi kluster-kluster lain yang kita ada untuk setiap tanaman agar dapat kita tuaikan dalam tempoh masa singkat seterusnya menghasilkan pendapatan yang lumayan kepada petani,”jelas beliau.

Beliau turut mengucapkan terima kasih juga kepada Jabatan pertanian dan Kementerian Pemodenan Pertanian, Tanah Adat dan Pembangunan Wilayah (MANDRED) kerana telah memperuntukkkan sejumlah RM120,000 kepada Community Extension Outreach Program (CEOP) tahun ini.

Ujar Miro, dana tersebut akan digunakan sepenuhnya untuk tujuan latihan, perkongsian bersama dan sebagainya dalam memberi maklumat kepada petani-petani.

Oleh Cheryl Law

See author's posts


Empat Ketua Kaum terima sijil pelantikan jawatan baharu

BEKENU: Seramai empat Ketua Kaum (KK) menerima sijil pelantikan jawatan baharu dan salah seorang dilanjutkan tempoh jawatan.

Majlis ringkas penyerahan sijil pelantikan itu disempurnakan oleh Timbalan Menteri Wanita dan Pembangunan Kanak-kanak Datuk Rosey Yunus di Pejabat Daerah Subis di sini, hari ini.

Menurut Datuk Rosey Yunus, kerusi (jawatan) Ketua Masyarakat dan Ketua Kaum (KMKK) di setiap kawasan merupakan kerusi panas yang ramai idamkan.

“Pelantikan ini merupakan satu tanggungjawab dan memikul jawatan ini banyak cabaran yang akan kita hadapi daripada anak buah, media dan persekitaran.

“Kerusi KMKK juga panas sebab ada ramai juga yang minat, jadi ramai yang minat maka kita pahamlah, kita akan diberi perhatian daripada pelbagai pihak daripada yang suka dan tidak suka.

“Saya menjelaskan ini bukan untuk menakutkan tapi untuk peringatan apabila kita sudah duduk di kerusi itu bahawa kita sedia menghadapi pelbagai cabaran kerenah di sekitar kita,” jelasnya.

Beliau yang merangkap Ahli Dewan Undangan Negeri (ADUN) Bekenu menambah, apa sahaja teguran daripada orang adalah perlu diterliti dengan sebaiknya.

“Jika mana yang betul, kita terus belajar yang betul dan mana yang tidak betul kita hendaklah perbetulkan.

“Usaha kita sebagai mata dan telinga kepada kerajaan adalah untuk kebaikkan semua, sebagai seorang ketua kita tidak dapat memenuhi selera semua orang,” katanya lagi.

Tiga KK baharu itu ialah KK Annor Bugal, 57 tahun dari Kampung Angus, KK Rapin Edin, 66 (Kampung Pulau Untung), Kapitan Ho Chaeng Seng 55 (Pekan Sepupok Niah) dan KK Ramlee Talip 55 (Kampung Sinop) perlanjutan jawatan.

Turut hadir, wakil kepada Pegawai Daerah Subis Minggu Jumpong, Kaunselor Sulaiman Ahmad, Penghulu Pui Kuan Phen, Penghulu Choo Chong Yii, Penghulu Junit Molok, Penghulu Januin Taha, Penghulu Rapa’ee Saat.

Oleh Adum Liu

See author's posts


Budaya peka politik

PILIHAN Raya Negeri (PRN) Johor 2022 baru selesai.  Keputusannya pun telah diketahui umum.  Parti yang menang sudah pasti mula mendabik dada, manakala yang kalah pula membuat penilaian semula. Semasa tempoh sebelum atau prapilihan raya berkenaan, bahangnya sedikit sebanyak menambahkan kehangatan situasi negara yang dilanda penularan pandemik Covid-19.  Dari hari ke hari, melalui televisyen, media sosial, di dada akhbar, warung-warung, malah di mana-mana sahaja, isu ini hangat diperkatakan.  Dalam masa yang singkat, kebanyakan daripada kalangan masyarakat umum menjadi insan politik.  Hal yang sedemikian ini mengingatkan penulis akan kata-kata Plato, iaitu at a touch of love, everyone becomes a poet.

Biarpun dalam konteks ini isunya berbeza, namun wujud persamaannya dari sisi sikap manusia apabila berhadapan dengan sesuatu isu yang mampu menjentik nubari atau emosi.  Manusia mudah terdorong untuk “menghadirkan diri” dalam kancah atau arena berkenaan.  Lantaran itu, tidak hairanlah seandainya apabila tarikh pilihan raya semakin hampir, munculnya ramai “penganalisis politik segera”, ibarat cendawan tumbuh selepas hujan.

Senario sedemikian amat lazim, bukan sahaja di negara kita, malah di negera-negara lain di seluruh dunia.  Pilihan raya pasti menarik minat warganya, tanpa mengira ras, profesion, agama, pendirian, apatah lagi sokongan.  Amat jarang-jarang sekali warga dewasa mana-mana negara, yang waras dan sihat dari segi fizikal, tidak mengambil kisah langsung tentang isu politik.  Di sesetengah negara, politik malah menghadirkan  rusuhan, bantahan, pertelingkahan dan tunjuk perasaan dalam kalangan warganya.  Secara tuntasnya, saat dan ketika inilah masyarakat umum dikatakan menjadi “peka politik”.

Namun, sejauh manakah sikap ini mempamerkan pemahaman yang mendalam tentang bidang politik dari aspek ilmiahnya serta tautannya dalam pembangunan sesebuah negara?  Sejauh manakah kematangan, khususnya masyarakat negara ini, dalam pelontaran idea dan pendapat dalam arena perdebatan politik?  Sejauh manakah emosi mempengaruhi rasional semasa berhujah tentang isu politik?

Sebelum kita cuba untuk merungkai jawapan bagi persoalan tersebut, ada baiknya difahami terlebih dahulu takrifan istilah politik.  Mengikut Kamus Dewan, edisi keempat, dihuraikan tiga takrifan, iaitu ilmu pengetahuan tentang cara pemerintahan, ilmu siasah, ilmu kenegaraan; segala sesuatu berkenaan pemerintahan sesebuah negara dengan negara lain; dan kelicikan, muslihat, tipu muslihat.  Manakala Kamus Merriam-Webster pula memberikan lima takrifan, iaitu the art or science of government; political actions; a political affair or business especially competitions between especially competing interest groups or people for power and leadership; a political opinion or sympathies of a person; dan a total complex of relations between people living in a society.

Daripada takrifan oleh kedua-dua buah kamus berkenaan, dapat disimpulkan bahawa politik merupakan seni atau sains tentang cara pemerintahan atau tadbir urus sesebuah negara untuk menjamin kesejahteraan dan keharmonian dalam kalangan warganya di samping melahirkan suasana yang kondusif, selamat, aman dan harmoni.  Selain itu, hal lain termasuklah menjalinkan dan mengekalkan hubungan dengan negara atau kuasa lain bagi pemeteraian kerjasama dalam bidang-bidang yang mampu untuk mendatangkan keuntungan dari aspek penjanaan pendapatan kepada negara.

Berdasarkan takrifan tersebut, adakah cakap-cakap tentang politik yang meniti dari bibir ke bibir itu mampu dijadikan sebagai aras penanda bahawa masyarakat kita khususnya, memahami pengertian politik?  Secara umumnya, hal sedemikian suatu kemungkinan.  Namun begitu, secara mendalamnya, hal tersebut masih berselubung keraguan dan kesangsian.

Apabila melihat arah aliran perbualan dan perbincangan semasa, hal yang jelas, pelarasannya lebih menjurus kepada persoalan pihak atau golongan yang “harus” dan “wajar” memerintah.  Hal yang sedemikian itulah yang menjadi persoalan pokok.  Selebihnya, natijah atau andaian yang dikutip daripada sumber yang diragui akan kesahihannya untuk menguatkan serta menegakkan pendirian masing-masing.  Hal yang jelas, setiap kelompok akan sedaya upaya mempertahankan pendiriannya, waima melalui kaedah yang menyimpang atau tergelincir daripada nilai murni kehidupan sekalipun, untuk memastikan pandangan masing-masing ampuh menegak.  Dalam konteks ini, matlamat menghalalkan cara.

Kematangan Politik

Dalam konteks negara ini,apabila disentuh soal kematangan politik, tidak mahu tidak, kita harus melihat dari dua sisi yang berbeza.  Sisi yang pertama, dari segi usia politik negara apabila terbentuknya negara sendiri yang ditadbir urus oleh kalangan anak watan selepas kemerdekaan dicapai.  Sisi kedua adalah kematangan pengamal politik serta masyarakat umum dalam ilmu atau bidang kenegaraan.

Sisi yang pertama sememangnya cukup mudah untuk dijawab.  Namun demikian, berbeza halnya apabila pelarasan pandangan dihalatujukan kepada sisi yang kedua.  Walaupun usia sejarah siasah negara melangkaui setengah abad, kita masih belum mampu untuk mendabik dada dan menyatakan bahawa masyarakat kita telah cukup matang dalam ilmu ketatanegaraan.  Mungkin ramai daripada kalangan orang yang tidak akan menyetujui kenyataan sebegini.  Begitulah kelazimannya.  Manusia sukar untuk menerima kelemahan serta kesilapan yang ada dan dilakukan diri sendiri.  Masing-masing mahu kelihatan menonjol dan dipandang arif dalam apa-apa juga tindakan atau perbuatan.

Jika diteliti butir perbincangan yang berlegar sekitar isu kepemimpinan menjelang sesuatu pilihan raya, sama ada negeri mahupun umum, akan dapat terkesan atau terlihat pola yang amat membimbangkan.  Alir arah isu yang dibangkitkan, sama ada dalam media massa, laman sosial ataupun di warung-warung, mengarah lebih kepada “kutuk dan tawan”.  Mungkin hal yang sedemikian ini legasi peninggalan dasar “pecah dan perintah” yang diamalkan oleh penjajah British dahulu. Aspek penjajahan yang masih kejap “melekat” dalam budaya berpolitik.  Isu yang sering dibangkitkan lebih cenderung menjurus kepada soal yang peribadi sifatnya.  Soal tentang dasar, pembangunan, tadbir urus, serta ketatanegaraan, walaupun turut “ditempelkan”, namun akhirnya akan “tergelincir” dan melencong menjadi soal yang menyentuh peribadi seseorang.

Hal yang amat membimbangkan dan tidak kurang juga menjengkelkan, adalah penggunaan perkataan atau istilah yang kesat, kurang sopan serta kurang wajar dengan tujuan semata-mata untuk memburuk-burukkan serta menjatuhkan imej seseorang.  Di samping hal sedemikian itu, perbuatan menabur fitnah, kafir-mengkafir serta selar-menyelar menjadi amalan kebiasaan.  Perbuatan sedemikian bukan sahaja berlaku dalam kalangan penyokong, pembangkang, golongan pendesak atau masyarakat umum, malah dalam kalangan ahli politik dan pemimpin.  Senario seumpama ini bukan sahaja mencantingkan imej hodoh pada citra batik politik, akan tetapi turut menjadi tinggalan legasi yang kurang baik kepada generasi muda yang bakal digalaskan tanggungjawab dan harapan untuk memimpin negara pada masa hadapan.

Dalam konteks ini, memang bertepatanlah maksim Latin, homo homini lupus yang bermaksud “seseorang ialah serigala kepada seseorang yang lain”.  Thomas Hobbes, filsuf Inggeris dan salah seorang pengasas falsafah politik moden dalam bukunya De Cive, menjelaskan bahawa manusia cenderung untuk berlaku baik dan adil dalam kalangan kelompoknya atau kumpulannya sendiri, akan tetapi berkelakuan sebaliknya bagi ahli dalam kelompok atau kumpulan lain.  Sigmund Freud turut bersetuju dengan maksim ini dan dalam Civilization and Its Discontents, mengulas bahawa manusia bukan makhluk yang bersifat lembut serta suka disayangi atau dikasihi dan yang sentiasa mampu mempertahankan diri sendiri jika diancam.  Manusia sebaliknya makhluk yang anugerah nalurinya agresif.  Lantaran hal sedemikian itu, bagi mereka, jiran mereka bukan sekadar pembantu atau pemuas keinginan, akan tetapi golongan yang mampu mendatangkan ancaman, mengeksploitasi, menindas, merampas, mempersenda, menyakiti, mendera dan malah mengancam nyawa.

Pandangan yang dikemukakan oleh kedua-dua orang tokoh ini bertepatan dalam konteks kita melihat perilaku serta tindakan masyarakat umum dalam arena perdebatan isu politik.  Bagi mereka yang terlibat secara langsung khususnya, apa-apa juga tindakan dan langkah harus dilakukan untuk mencapai impian, matlamat dan misi.  Dalam hal sedemikian ini soal maruah, halal atau haram, betul atau salah dikesampingkan.  Seperti yang dinyatakan sebelum ini, matlamat menghalalkan cara.

Perebutan Kuasa

Dalam konteks negara ini, kepemimpinan dan perebutan kuasa amat berkaitan rapat apabila berbicara tentang ranah siasah.  Lantaran hal sedemikian itu, pilihan rayalah arena serta kaedah terbaik untuk berkuasa dan membentuk kerajaan dan seterusnya memerintah dan mentadbir urus negara.  Dalam sistem demokrasi, pemilhan ketua kerajaan dilakukan melalui kaedah membuang undi.  Calon dipilih daripada kalangan ahli parti yang sedang berkuasa.  Adil dan saksama andai dilihat dari aspek teorinya.  Namun demikian, dari segi amalan, dalam mana-mana bentuk pemilihan dan pengundian yang dilaksanakan di mana-mana negara di dunia, aspek ketelusan, keadilan dan kesaksamaan masih menghadirkan pertanyaan yang tiada jawapan pasti.  Hal primer ialah kuasa berada dalam tangan.

Margaret Thatcher, mantan Perdana Menteri Britain yang terkenal dengan jolokan the iron lady, pernah mengatakan bahawa being in power is like being a lady.  If you have to tell people you are, you aren’t.  Amat mendalam maksud kata-kata beliau andai ditaakuli secara tekun.  Namun secara tuntasnya, inti pati yang tersirat dalam bahasa halusnya adalah “cakap tidak serupa bikin  Tidak perlu dihuraikan secara panjang lebar akan perkara ini.  Tepuk dada, ujilah naluri.

Peredaran zaman menyaksikan kuasa sebagai elemen utama untuk mencapai apa-apa yang diimpikan, tidak kira sama ada yang bersifat baik, mahupun sebaliknya, dan melalui apa-apa juga kaedah.  Memang ramai yang mengandaikan bahawa politik itu “kotor” dan penuh dengan tipu muslihat dan kelicikan, seperti salah satu penjelasan takrifannya dalam Kamus Dewan.  Namun demikian, andai politik diamalkan dan dilaksanakan dengan mengambil kira aspek keagamaan (tanpa mengira apa-apa juga agama), pasti politik mampu menjadi satu daripada bidang ilmu yang dapat “menghidupkan” sifat keinsanan dalam nubari pemimpin, pengikut, penyokong, pendesak, pembangkang dan malah masyarakat umum.  Dari kaca mata agama, siasah ialah tatapengacaraan kehidupan manusia menuju kesejahteraan dan keharmonian hidup bermasyarakat dengan meletakkan kuasa yang tertinggi kepada Tuhan.  Mereka yang dipilih dan dilantik ialah pemegang amanah yang harus melaksanakan tugas dan tanggungjawab dengan adil dan saksama.

Persoalannya, mampukah hal yang sedemikian itu terzahir atau sekadar igauan yang bakal menggugat lena tidur?  Tidak perlu untuk kita jawab, “tunggu dan lihat”, kerana sikap yang sedemikian inilah yang terbentuk apabila kemualan, kejelikan dan kehampaan mula membentuk dalam nubari.  Waima apa-apapun yang diperkatakan, hal sedemikian ibarat lontaran kata-kata pada dinding kaku dan bisu yang dibina sebagai penampan dan pelindung.  Oleh sebab itu, usaha untuk mewujudkan masyarakat yang peka, arif dan berwibawa dalam bidang siasah bukanlah perkara yang mudah.  Politik ialah ilmu yang sering dikaitkan dengan kuasa dan kekuasaan, yang ibarat api, jika tidak tahu kaedah mengawalnya, akan membawa padah.  Ibarat kata pepatah Inggeris, power corrupts, and absolute power corrupts absolutely.  Dalam negara yang majmuk sifatnya, kesefahaman, keharmonian, kesepaduan serta keamanan perlu dititikberatkan bagi menjamin tadbir urus negara yang berkesan dan efisien.  Hubungan antara “yang memimpin” dan “yang dipimpin” perlu dijalinkan dan diperkukuh.  Keadilan sosial tanpa mengira bangsa, agama, budaya, fahaman dan sokongan harus diterapkan.

Natijahnya, kepekaan dan kearifan berpolitik perlu diterapkan dalam nubari setiap daripada kalangan warganegara.  Ibarat ungkapan, “biar tahu, jangan keliru agar akhirnya tidak terkedu”.  Tidak ingin kita melihat rakyat negara ini ibarat apa-apa yang digambarkan oleh Hobbes dan Frued lewat maksim homo homini lupus.  Bagi mereka yang telah diberikan mandat untuk memimpin dan berkuasa, jadilah suri teladan atau contoh kepada mereka yang dipimpin agar berkembang legasi kepemimpinan yang arif, berkaliber dan berwawasan tinggi, di samping meletakkan nilai keagamaan dan kemanusiaan sebagai landasan primer menuju destinasi yang diimpi-impikan oleh pejuang kemerdekaan terdahulu.

Lindungi diri, lindung bangsa, lindungi negara!

See author's posts


Majoriti pengguna ingin tahu

NINJA Van Group dan DPDgroup

KUALA LUMPUR: Sebanyak 89 peratus daripada mereka yang menyertai kajian Asia Tenggara oleh Ninja Van Group dan DPDgroup menyatakan mereka ingin mengetahui syarikat penghantaran mana yang menghantar bungkusan mereka.

Kajian tersebut turut mendapati pengguna dalam talian juga mahu tahap jaminan dan sedikit jaminan perkhidmatan diberikan kepada mereka.

“Pengalaman beli-belah dalam talian hanya berakhir apabila pembeli memiliki pembelian yang diingini. Penghantaran, sebagai peringkat akhir beli-belah dalam talian, amat menyumbang bagi pengalaman keseluruhan,” menurut kenyataan bersama Ninja Van dan DPDgroup pada Isnin.

Kenyataan itu sempena penerbitan ‘E-commerce Southeast Asia (SEA) Barometer Report 2021 — Uncovering SEA online shoppers & delivery preferences’ (Laporan Barometer e-Dagang Asia Tenggara 2021 — Mengenai Pembeli Dalam Talian dan Keutamaan Penghantaran Asia Tenggara) yang meliputi enam negara iaitu Indonesia, Malaysia, Filipina, Singapura, Thailand dan Vietnam.

Kajian yang dijalankan pada Julai 2021 itu melibatkan lebih 9,000 peserta dan bertujuan mempelajari tabiat pembelian oleh pembeli dalam talian Asia Tenggara serta pengalaman beli-belah yang mereka inginkan daripada peringkat pembelian hingga penghantaran.

Menurut kedua-dua pihak, kajian itu mengesahkan komitmen Ninja Van, syarikat logistik ekspres dibolehkan teknologi, untuk memahami keperluan pengirim dan pembelinya bagi menyediakan penghantaran tanpa gangguan.

Memetik penyelidikan Facebook dan Bain & Co, bilangan pembeli-belah dalam talian di Asia Tenggara melonjak kira-kira 70 juta sejak pandemik Covid-19 melanda dua tahun lepas, dan angka itu dijangka meningkat kepada sekitar 380 juta menjelang 2026, menurut Ninja Van dan DPDgroup.

“Dalam 12 bulan lepas, Ninja Van Group telah menghantar kira-kira dua juta bungkusan setiap hari di seluruh negara yang ditinjau dalam laporan ini, sekali gus menyokong tumpuan yang lebih luas terhadap pertumbuhan e-dagang yang pesat,” jelasnya.

Kedua-dua pihak menambah, apabila pembeli membiasakan diri dengan aktiviti membeli-belah dalam talian, mereka juga terlibat dalam peruncitan rentas sempadan.

“Lebih separuh daripada responden telah membeli daripada laman web asing, dan kebanyakannya memaklumkan telah berbuat demikian beberapa kali.

“Selain membeli dari negara dalam Asia Tenggara, ramai berkongsi bahawa mereka telah membeli dari negara Asia lain seperti China, Hong Kong, Taiwan, Jepun dan/atau Korea Selatan. Tingkah laku pengguna ini merupakan petunjuk kukuh untuk peruncit dalam talian supaya menyasarkan di luar sempadan negara mereka dan meningkatkan asas pelanggan di peringkat serantau dan global,” jelas Ninja Van dan DPDgroup. – Bernama

See author's posts


Tindakan tegas anggota terlibat kes buli

PORT DICKSON: Tentera Darat Malaysia (TDM) tidak akan sesekali berkompromi terhadap aktiviti buli dalam kalangan anggotanya, kata Panglima Tentera Darat (PTD) Jen Tan Sri Zamrose Mohd Zain.

Beliau berkata, siasatan menyeluruh akan dilaksanakan dan tindakan tegas akan dikenakan terhadap individu yang didapati bersalah melakukan perbuatan tersebut termasuk diberhentikan perkhidmatan mereka dalam TDM secara serta-merta.

“Tentera Darat biar saya maklumkan di sini, kalau betul kamu ditangkap menganiaya dan membuli anggota-anggota, jika disiasat serta didapati bersalah, akan diberhentikan serta-merta, secepat mungkin.

“Itu pendirian saya, tidak perlu proses (di) Mahkamah Tentera, akan (terus) beri hukuman, bentuk hukuman pula yang bukannya boleh dirujuk di Mahkamah Tentera, lepas itu akan diberhentikan, kalau tak yakin cubalah, memang saya akan buat,” katanya kepada pemberita selepas melawat Galeri PTD di Muzium Tentera Darat di sini semalam.

Beliau berkata demikian ketika diminta mengulas mengenai tangkap layar mesej seorang individu yang dimuat naik melalui Twitter @pedoqpop, mendakwa adiknya iaitu seorang anggota tentera yang tinggal di dalam kem bujang dipukul dan dibuli sekumpulan anggota (tentera) senior, baru-baru ini.

Pada 2 Disember lepas, Menteri Kanan Pertahanan Datuk Seri Hishammuddin Tun Hussein dilaporkan menggesa individu yang membuat dakwaan itu tampil memberikan maklumat supaya siasatan menyeluruh berhubung perkara itu dapat dibuat dengan identiti individu (pemberi maklumat) terbabit juga akan dilindungi.

“(Mengenai kes itu) saya dapat maklumat kata adiknya dibuli, tetapi saya akan bertindak hanya apabila dapat butiran terperinci sebab dia pun tak jelaskan, adik dia dari mana, unit mana, tentera laut, darat atau udara, macam mana nak siasat. Saya difahamkan kes telah diambil alih Kementerian Pertahanan,” katanya.

Dalam pada itu, Zamrose berkata Galeri PTD yang mengambil masa tujuh tahun untuk disiapkan bertujuan menyimpan dan mempamerkan koleksi PTD bermula dari yang pertama hingga terkini untuk tontonan orang awam sekali gus menghargai jasa dan sumbangan kesemua bekas PTD.

Beliau berharap segala koleksi yang berada di galeri terbabit akan menjadi sumber rujukan sejarah dan bahan ilmiah kepada masyarakat kini dan generasi akan datang selain mencerminkan keperibadian dan ketokohan bekas PTD semasa dalam perkhidmatan.

“Saya ingin menyarankan anggota tentera dan orang ramai untuk mengunjunginya dan saya yakin setiap pengunjung akan dapat menghayati segala pengalaman dan jasa bakti yang ditaburkan bekas PTD dalam memacu pembangunan dan kecemerlangan TDM,” katanya.

Jelasnya, TDM juga akan terus melaksanakan usaha pengumpulan dan mendokumentasikan setiap peristiwa bersejarah yang berlaku dalam TDM memandangkan ia bukan sahaja untuk dikenang bahkan boleh dijadikan teladan kepada anggota tentera pada masa akan datang.

Galeri PTD itu mempamerkan biografi 28 PTD berserta koleksi peribadi masing-masing termasuk watikah pelantikan, tongkat kuasa, pingat dan darjah kebesaran yang telah diterima serta koleksi peribadi sepanjang tempoh perkhidmatan mereka dalam ATM. – Bernama

See author's posts


TEKNOLOGI SATELIT TANGANI BANJIR AMAT DINANTI-NANTIKAN

MASALAH banjir merupakan masalah yang berlaku saban tahun di Malaysia.

Mutakhir ini, banjir dahsyat dilaporkan di beberapa tempat di Semenanjung Malaysia, termasuk di Lembah Klang dan di kawasan-kawasan berdekatan ibu kota, serta di pantai timur seperti di Kelantan dan Terengganu.

Di Sarawak, bencana itu sering melanda kawasan pedalaman sebelah utara seperti di Lawas, Limbang, dan Baram, serta di kawasan-kawasan tengah seperti Sibu, Kapit, Belaga dan beberapa kawasan di bandar-bandar utama lain.

Baru-baru ini Ahli Dewan Undangan Negeri (ADUN) Dudong Datuk Seri Tiong King Sing telah memberitahu pihak media, beliau telah menzahirkan kecaknaan beliau berkaitan isu-isu banjir yang melanda di beberapa penempatan sepanjang tebing Sungai Rajang dan Sungai Igan ke pengetahuan Premier Sarawak Datuk Patinggi Tan Sri Abang Johari semasa pertemuan pada persidangan Dewan Undangan Negeri baru-baru.

Premier kita telah berjanji untuk melawat kawasan-kawasan yang dirujuk bagi mengkaji bagaimana untuk mengatasi masalah itu, menurut Tiong.

Usaha untuk memperolehi teknologi satelit bagi tujuan memperkasakan sistem komunikasi nasional semasa bencana banjir dijangka dapat diputuskan pada tahun ini di seluruh Malaysia, menurut Timbalan Menteri Komunikasi dan Multimedia Malaysia Datuk Zahidi Zainul Abidin.

Teknologi satelit yang lebih canggih amat diperlukan oleh Jabatan Meteorologi Malaysia (MetMalaysia) dan agensi-agensi berkaitan bencana, katanya di Johor Bahru baru-baru ini.

Penggunaan teknologi satelit, yang termasuk rangkaian satelit 5G, berupaya membantu dalam pengurusan keadaan-keadaan bencana semula jadi dengan menghantar amaran-amaran awal kepada orang ramai.

Teknologi baharu itu dikatakan berupaya mengenalpasti kemungkinan banjir seperti meramalkan lokasi yang bakal dilanda banjir dan termasuk mengenalpasti magnitudnya sekali.

Kita haraplah pemerolehannya dapat dilakukan secepat mungkin kerana kita tidak ingin melihat rakyat kita di kawasan-kawasan yang malang itu mengalami penderitaan terus-terusan memandangkan kerugian akibatnya bukan kepalang, lebih-lebih lagi di kawasan luar bandar dan pedalaman apabila dusun, kebun dan huma rakyat kita tenggelam teruk.

See author's posts


Ribuan raikan Raja Zulu baharu di Afrika Selatan

NONGOMA: Ribuanorang berkumpul di istana diraja Zulu di Afrika Selatan pada Sabtu untuk menyaksikan pertabalan raja baharu dalam monarki tradisional terkaya dan paling berpengaruh di negara itu.

Misuzulu Zulu, 47, menaiki takhta yang pernah disandang oleh arwah bapanya, Muhibah Zwelithini, semasa upacara tradisional yang sebahagiannya dibayangi oleh pertikaian pahit penggantian.

“Hari ini negara Zulu memulakan lembaran baharu,” kata raja baharu itu kepada rakyat jelata yang berucap dari podium dalam tenda putih yang besar, memakai kulit harimau bintang tradisional dan rantai kuku pemangsa.

“Saya berjanji saya akan berusaha untuk menyatukan bangsa Zulu.”

Walaupun gelaran raja tidak memberikan kuasa eksekutif, raja-raja mempunyai pengaruh moral yang besar ke atas lebih daripada 11 juta Zulus, yang membentuk hampir satu perlima daripada penduduk Afrika Selatan.

Dari awal pagi, lelaki dan wanita dalam pakaian tradisional berwarna-warni mula berkumpul di luar istana marmar di atas bukit Nongoma, sebuah bandar kecil di wilayah tenggara KwaZulu-Natal, kawasan tengah Zulu untuk menghormati raja baharu.

“Ia adalah hari yang hebat, kami mencipta sejarah,” Bongani Khumalo, 80, yang merupakan sebahagian daripada rejimen pahlawan yang bertanggungjawab melindungi raja, memberitahu AFP.

Di tengah-tengah perayaan itu, bagaimanapun, pertikaian keluarga yang sengit mengenai takhta berlaku.

Ketika perayaan berlangsung, rayuan undang-undang selama sebelas jam daripada cawangan keluarga diraja untuk menghalang semua upacara telah dibatalkan oleh mahkamah, lapor media tempatan.

Istiadat pertabalan

Di Nongoma, barisan pahlawan Zulu, yang dikenali sebagai amaButhos dan memegang tombak dan perisai dari kulit haiwan, berarak ke kawasan istana.

Selama berjam-jam mereka melakonkan tarian perang di bawah matahari musim sejuk yang hangat menunggu kemunculan raja.

Selaras dengan tradisi, dia telah membunuh seekor singa beberapa hari sebelum upacara itu.

Kemudian pada malam Jumaat, Misuzulu telah memasuki “kraal lembu” istana di mana dia mengambil bahagian dalam upacara rahsia yang direka untuk mempersembahkan raja baharu kepada nenek moyangnya.

Pada siang hari, wanita yang lain berskirt berlipat dan tali pinggang manik atau bersalut kain yang mengandungi patung raja, menyanyi dan menari.

Penyanyi diraja menyanyikan pujian kepada raja baru dan menceritakan kisah nenek moyangnya yang lagenda.

Tiba-tiba, raja muncul di hadapan orang ramai yang memakai kostum bulu hitam yang diikat di pinggang dengan tali pinggang, lembing dan memegang perisai.

Dia menyertai barisan pahlawan yang bersumpah setia kepada pemimpin baru mereka.

“Kami mempunyai raja kami!” jerit Sinenhlanhla Msweli, 29 tahun yang hadir.

Perbalahan keluarga

Raja-raja Zulu adalah keturunan Raja Shaka, pemimpin abad ke-19 yang masih dihormati kerana telah menyatukan sebahagian besar negara sebagai bangsa Zulu, yang berperang berdarah menentang penjajah British.

Nama pertama raja baru itu bermaksud “menguatkan Zulus” tetapi laluannya ke mahkota belum lancar.

Raja Zwelithini yang meninggal dunia pada Mac tahun lalu selepas 50 tahun memerintah, meninggalkan enam isteri dan sekurang-kurangnya 28 anak.

Misuzulu adalah anak lelaki pertama kepada isteri ketiga Zwelithini, yang beliau lantik sebagai bupati dalam wasiatnya.

Tetapi permaisuri itu meninggal dunia secara tiba-tiba sebulan kemudian, meninggalkan wasiat yang menamakan Misuzulu sebagai raja seterusnya, satu perkembangan yang tidak sesuai dengan cabang keluarga yang lain.

Permaisuri Sibongile Dlamini, isteri pertama mendiang raja, telah menyokong anaknya Putera Simakade Zulu sebagai pewaris yang sah.

Beberapa saudara mendiang raja telah mengemukakan putera ketiga sebagai calon mereka untuk takhta.

Tawaran perundangan Ratu Sibongile untuk mencabar penggantian itu dihidupkan semula pada hari Jumaat kerana dia diberi hak untuk merayu keputusan yang tidak menguntungkan sebelum ini.

Tetapi pada hari Sabtu mahkamah Pietermaritzburg membatalkan usul tergempar oleh dua anak perempuannya untuk menghentikan semua ritual.

“Mereka yang Zulu dan tahu tradisi, tahu siapa raja,” kata Themba Fakazi, penasihat kepada pemerintah terdahulu yang menyokong Misuzulu.

Raja Zulu seterusnya akan mewarisi kekayaan dan memanfaatkan pendapatan yang kaya.

Zwelithini menerima kira-kira 71 juta rand ($4.2 juta) setahun daripada kerajaan dan memiliki beberapa istana dan hartanah lain.

Sebuah amanah diraja menguruskan hampir tiga juta hektar (7.4 juta ekar) tanah, kawasan seluas Belgium.

Presiden Cyril Ramaphosa, yang pada bulan Mac mengiktiraf Misuzulu sebagai raja yang sah, akan memperakui secara rasmi pertabalan pada satu upacara dalam beberapa bulan akan datang.

Raja baharu itu mempunyai dua isteri dan empat orang anak. – AFP

See author's posts


Muhyiddin pengerusi mesyuarat khas Kabinet

PUTRAJAYA: Perdana Menteri Tan Sri Muhyiddin Yassin semalam mempengerusikan mesyuarat khas Kabinet di Perdana Putra di sini, dipercayai bagi membincangkan isu-isu semasa.

Kenderaan Perdana Menteri Tan Sri Muhyiddin Yassin dilihat memasuki perkarangan Perdana Putra pada kira-kira 8.57 pagi, bagi mempengerusikan mesyuarat yang dijangka bermula 9.30 pagi.

Beberapa kenderaan yang dinaiki menteri-menteri Kabinet juga dilihat memasuki Perdana Putra, dan sebelum memasuki perkarangan bangunan tersebut, mereka dikehendaki menjalani pemeriksaan suhu.

Antara yang kelihatan ialah Menteri Komunikasi dan Multimedia Datuk Saifuddin Abdullah, Menteri Luar Datuk Seri Hishamuddin Tun Hussein, Menteri Alam Sekitar dan Air Datuk Seri Tuan Ibrahim Tuan Man dan Menteri Perumahan dan Kerajaan Tempatan Zuraida Kamaruddin.

Kenderaan yang membawa Panglima Angkatan Tentera Jen Tan Sri Affendi Buang turut dilihat memasuki Perdana Putra pada kira-kira 9.00 pagi.

Sekumpulan pengamal media berkumpul di laluan masuk ke Perdana Putra ekoran desas desus mengenai rombakan Kabinet akan dibuat, berikutan mesyuarat yang diadakan semalam. – Bernama

See author's posts


Pembelajaran atas talian Pengalaman baharu cikgu Zainab

PERTAMA KALI memulakan sesi pengajaran secara atas talian memberikan satu pengalaman baharu dalam diri seorang pendidik.

Cuba dan ralat.

Bermula dengan aplikasi hangout bertukar kepada aplikasi zoom, mula belajar sesuatu yang baharu taktala usia hampir separuh abad.

Sudah menjadi satu amanah lantaran dunia dikejutkan dengan bencana Covid-19, warga pendidik tetap dipertanggungjawabkan dalam mendidik anak bangsa.

Cikgu Zainab Abdullah, seorang guru yang berkhidmat di Sekolah Menengah Kebangsaan (SMK) Bandar Utama Damansara (3) mengakui dirinya turut sukar untuk menjalankan pengajaran dan pembelajaran secara atas talian.

“3 April 2020 merupakan sesi pertama kelas dalam talian dan saya amat kelam-kabut pada waktu itu oleh kerana baharu sahaja belajar mendalami teknologi canggih ini,” katanya.

Walaupun usia guru ini hampir menjangkau separuh abad, namun dia tidak berputus-asa dan mengambil peluang untuk menggunakan teknologi baharu bagi membolehkan penyampaian ilmu kepada para pelajar.

Antara teknologi yang perlu dipelajari ialah Google Classroom, Google Meet, Google Form, Google Hangouts, Zoom, Bold Text Generator, Snipping Tool dan lain-lain lagi.

Ada kalanya, pengajaran dan pembelajaran atas talian turut terganggu dek masalah rangkaian internet yang tidak stabil.

“Walaupun tinggal di bandar utama seperti Damansara, kadang-kadang rangkaian internet bermasalah sehingga menyebabkan proses pengajaran dan pembelajaran terganggu.

“Dalam pada itu, terdapat juga murid-murid yang tidak mempunyai kemudahan seperti ketiadaan peranti elektronik dan data internet tidak mencukupi,” tambah guru yang mengajar subjek Sejarah dan Bahasa Melayu ini lagi.

Demi tugas yang diamahkan, kesukaran demi kesukaran menjadikan Zainab semakin matang dalam penggunaan teknologi moden.

“Diharapkan semua pelajar dapat menggunakan masa Perintah Kawalan Pergerakan Pemulihan (PKPP) sebaik-baiknya untuk mengulang kaji pelajaran.

“Terlalu banyak bahan telah disediakan oleh Kementerian Pendidikan Malaysia (KPM) kepada setiap murid di negara kita,” tambahnya.

Antara platform yang digunakan oleh KPM ialah pembelajaran melalui TV Okey.

Zainab turut berharap anak didiknya menggunakan masa emas ini untuk terus membuat ulang kaji dari semasa ke semasa.

“Buat murid-murid di seluruh Malaysia pula, saya harap anda gunakan masa ini untuk berhubung dengan guru dan bertanya dengan ibu bapa masing-maing tentang pelajaran.

“Urus masa sebaik-baiknya dan buatlah jadual waktu belajar supaya anda mempunyai masa yang berkualiti dalam apa-apa jua situasi sekalipun,” katanya.

Oleh Nur Ain Otsman

See author's posts


Orang ramai perlu lebih waspada dalam keadaan cuaca tidak menentu – Bomba

KUCHING: Orang ramai dinasihatkan supaya lebih berhati-hati ketika musim Monsun Timur Laut (MTL) berikutan keadaan cuaca tidak menentu dan mengelak tragedi yang tidak diingini.

Pengarah Jabatan Bomba dan Penyelamat Malaysia (JBPM) Sarawak, Datu Khirudin Drahman berkata mereka perlu peka ketika mengadakan aktiviti riadah kerana keadaan tidak menentu seperti hujan lebat.

“Ketika aktiviti riadah, sekiranya ada tanda-tanda kepala air, ribut, tanah runtuh dan sebagainya, hendaklah peka dengan keadaan ini.

“Orang ramai juga perlu sentiasa peka dengan setiap notis atau tanda amaran daripada pihak bomba atau mana-mana agensi yang terlibat dengan keselamatan masyarakat bagi mengelakkan tragedi yang tidak diingini berlaku.

“Banyak berlaku insiden atau tragedi yang meragut nyawa dalam skala besar dan komuniti perlu membuat langkah berjaga-jaga untuk menjaga keselamatan diri.

“Apabila melakukan aktiviti riadah seperti mendaki gunung, meredah hutan, berkelah bersama keluarga dan sebagainya, hendaklah memantau kawasan tersebut sebelum menjalankan sebarang aktiviti.

“Ambil langkah-langkah keselamatan berpandukan arahan di tempat tersebut, contohnya aktiviti hutan yang mempunyai tanda-tanda amaran dikeluarkan oleh Jabatan Hutan Sarawak (JHS).

“Tolong beri perhatian terhadap tanda amaran ini jika tidak mahu segala insiden yang tidak diingini berlaku,” katanya hari ini.

Oleh Mohd Neenatul Aizal

See author's posts